ส่วนที่ 1 การประกอบธุรกิจ

1. นโยบายและภาพรวมการประกอบธุรกิจ

บริษัทดำเนินธุรกิจเป็นผู้ให้บริการวงจรสื่อสารความเร็วสูงภายในประเทศและระหว่างประเทศ
โดยใช้โครงข่ายเคเบิลใยแก้วนำแสงเป็นโครงข่ายหลัก
ซึ่งวงจรสื่อสารความเร็วสูงนี้ถือเป็นโครงสร้างพื้นฐานของธุรกิจโทรคมนาคมและแพร่ภาพกระจายเสียงทุกประเภท
รองรับการสื่อสารในรูปแบบต่างๆ ที่มีประสิทธิภาพสูง
สามารถรับ-ส่งข้อมูลได้อย่างรวดเร็วแม่นยำและปลอดภัยเช่น การรับ-ส่งข้อมูล ภาพเสียง
การเชื่อมต่อวงจรระหว่างประเทศ การใช้งานรับ-ส่งข้อมูลภายในระหว่างสำนักงาน (Intranet)
การเชื่อมโยงโครงข่ายระหว่างสำนักงานใหญ่และสาขา
การใช้งานเชื่อมต่ออินเทอร์เน็ตของสำนักงานขนาดใหญ่
การแพร่ภาพกระจายเสียงแบบดิจิทัลบรอดแคสต์ เป็นต้น
โดยสามารถจัดการให้บริการอย่างมีประสิทธิภาพ
ตามความเหมาะสมในแต่ละธุรกิจหรือตามความต้องการของผู้ใช้บริการ (Customization)
ด้วยทีมวิศวกรผู้เชี่ยวชาญที่มีความรู้
ความสามารถและประสบการณ์สูงมีการควบคุมการทำงานด้วยระบบคอมพิวเตอร์ทำให้สามารถตรวจสอบเหตุขัดข้องและแก้ไขปัญหาให้ผู้ใช้บริการได้อย่างรวดเร็ว

ภาพรวมการใช้งานวงจรสื่อสารความเร็วสูง

[]

1.1 นโยบายในการดำเนินงานของบริษัท

พันธกิจ

เป็นผู้ให้บริการโครงสร้างพื้นฐานโทรคมนาคมและเทคโนโลยีสารสนเทศที่มีความเป็นกลางและคุณภาพเชื่อถือได้
ทั้งในและต่างประเทศ เพื่อสร้างความเป็นธรรมและประสิทธิภาพ ด้วยพนักงานที่มีศักยภาพ
คุณธรรมและความสุข
เราจะเติบโตไปพร้อมกับลูกค้าและสร้างผลตอบแทนแก่ผู้มีส่วนเกี่ยวข้องอย่างมั่นคงยั่งยืน

กลยุทธ์การดำเนินธุรกิจ

บริษัทมุ่งเน้นในการให้บริการวงจรสื่อสารความเร็วสูงที่มีคุณภาพสูงสุดแก่ลูกค้าและสร้างความสามารถในการแข่งขันในระยะยาว
โดยไม่เน้นนโยบายแข่งขันทางด้านราคา ดังนั้น
บริษัทจึงกำหนดกลยุทธ์ในการแข่งขันและนโยบายในการดำเนินธุรกิจดังนี้

1)  มีความเป็นกลางในการให้บริการ

บริษัทมีความเป็นกลางในการให้บริการซึ่งในที่นี้หมายถึงบริษัทจะเน้นการให้เช่าวงจรสื่อสารความเร็วสูงเป็นหลัก
โดยให้บริการเป็น Network Provider เท่านั้น เพื่อนำเสนอการบริการที่เป็นกลาง
ทำให้ลูกค้าของบริษัทมั่นใจได้ว่าบริษัทจะไม่ทำการแข่งขันในตลาดเดียวกันกับลูกค้าในอนาคต เช่น
บริษัทจะไม่ให้บริการอินเทอร์เน็ตแข่งขันกับลูกค้าที่อยู่ในกลุ่มผู้ให้บริการอินเทอร์เน็ต (Internet
Service Provider: ISP) เป็นต้น
ลูกค้ากลุ่มดังกล่าวจึงมีความมั่นใจในการเลือกใช้บริการวงจรสื่อสารความเร็วสูงของบริษัทมากกว่าบริษัทอื่นๆ
ที่มีบริษัทที่เกี่ยวข้องประกอบธุรกิจให้บริการด้านอินเทอร์เน็ต

2)  รับประกันคุณภาพการบริการด้วย Service Level Agreement (SLA) ที่ 99.9%

บริษัทมีการรับประกันคุณภาพการบริการด้วย Service Level Agreement (SLA) ที่ 99.9%
เพื่อให้ลูกค้ามั่นใจคุณภาพของโครงข่ายของบริษัท
โดยเน้นให้ความสำคัญกับคุณภาพของบริการด้วยทีมวิศวกรที่มีความรู้
ความสามารถและความชำนาญในการทำงาน การส่งมอบงานที่รวดเร็ว
รวมถึงการดูแลรักษาระบบอยู่ตลอดเวลา โดยบริษัทมีนโยบายการให้บริการเชิงรุก
คือมีทีมงานและศูนย์ปฏิบัติการโครงข่าย (Network Operation Center)
ที่สามารถตรวจสอบความเรียบร้อยของระบบวงจร สายสัญญาณและอุปกรณ์เชื่อมต่อที่เกี่ยวข้องทั้งหมด
ทำให้บริษัทสามารถทราบได้ในทุกขณะว่าวงจรใดกำลังมีปัญหา
และสามารถแจ้งปัญหาดังกล่าวไปที่ลูกค้าเพื่อทำการแก้ไขได้ในทันที

3)  รักษามาตรฐานในการให้บริการและให้ความสำคัญในเรื่องของบริการหลังการขาย

บริษัทรักษามาตรฐานในการให้บริการด้วยประสิทธิภาพของวงจรสื่อสารความเร็วสูงที่สามารถให้บริการได้อย่างต่อเนื่องและมีเสถียรภาพรองรับทุกความต้องการของลูกค้าแต่ละราย
โดยลูกค้าสามารถทำการออกแบบวงจรร่วมกับทีมงานของบริษัทเพื่อให้เกิดประสิทธิภาพสูงสุดในการใช้งาน
ทั้งนี้ บริษัทยังมีนโยบายป้องกันล่วงหน้าก่อนเกิดปัญหา (Preventive)
โดยการหาจุดบกพร่องและรีบดำเนินการแก้ไขก่อนเกิดปัญหา เช่น
ทีมงานผู้เชี่ยวชาญทางด้านเทคนิคจะเข้าดำเนินการตรวจสอบและซ่อมบำรุงข่ายสาย อุปกรณ์หลัก
ตลอดจนอุปกรณ์สนับสนุนต่างๆ ให้อยู่ในสภาพพร้อมใช้งานทุกเมื่อ นอกจากนี้
บริษัทยังให้ความสำคัญกับบริการหลังการขายแก่ลูกค้าอย่างครบวงจร และมี Call Center
ซึ่งประกอบด้วยบุคลากรที่มีความรู้ ความสามารถ หรือวิศวกรด้านเทคนิคผู้เชี่ยวชาญ
เพื่อตอบคำถามและแก้ไขปัญหาให้กับลูกค้าได้อย่างรวดเร็วตลอด 24 ชั่วโมงทุกวัน

4)  ให้คำปรึกษาและการวิเคราะห์เชิงลึก

บริษัทมีการให้คำปรึกษาและการวิเคราะห์เชิงลึก
รวมถึงการจัดสัมมนาอบรมความรู้ทางเทคนิคให้แก่ทีมวิศวกรของลูกค้าอย่างต่อเนื่อง
เพื่อมุ่งเน้นการสร้างความสัมพันธ์อันดีและความพึงพอใจสูงสุดแก่กลุ่มลูกค้า นอกจากนี้
บริษัทยังมีการตรวจสอบความพึงพอใจของลูกค้าด้วยการสำรวจความคิดเห็นและรับข้อเสนอแนะเพื่อนำมาใช้ปรับปรุงการให้บริการของบริษัทต่อไป
โดยวิธีการสร้างความสัมพันธ์ดังกล่าวข้างต้น
บริษัทได้นำมาใช้เพื่อสร้างความสัมพันธ์อันดีไปยังลูกค้าองค์กร และ End-user
ของกลุ่มลูกค้าผู้ให้บริการอินเทอร์เน็ต (Internet Service Provider) ของบริษัทอีกทอดหนึ่ง
เพื่อให้ End-user
สามารถจดจำแบรนด์ของบริษัทได้และยังคงมีความต้องการใช้โครงข่ายของบริษัทต่อไปแม้ว่าจะเปลี่ยนผู้ให้บริการอินเทอร์เน็ตก็ตาม

5)  สร้างความแข็งแกร่งในแบรนด์

บริษัทให้ความสำคัญกับแบรนด์ “Symphony” มาโดยตลอด โดยการเน้นสร้างภาพลักษณ์ของ
Symphony นั้นจะทำให้ผู้ใช้บริการนึกถึงการให้บริการที่มีคุณภาพเหนือกว่าในระดับ Premium
และการเป็นผู้นำทางด้านนวัตกรรมใหม่ๆ
เกี่ยวกับด้านเทคโนโลยีการสื่อสารรวมถึงการให้บริการในด้านต่างๆ
ซึ่งมีความแตกต่างจากผู้ให้บริการรายอื่น เช่น การพัฒนาบริการใหม่ๆ
เพื่อตอบสนองความต้องการของลูกค้าที่เหนือกว่าระดับคาดหมาย
การพัฒนาประสิทธิภาพของบริการทั้งในแง่ของเทคโนโลยีและการดำเนินการบริหารจัดการ เช่น
นโยบายป้องกันล่วงหน้าก่อนเกิดปัญหา (Preventive)
รวมถึงการสร้างความสัมพันธ์ที่ดีกับทั้งลูกค้าและคู่ค้า การจัดอบรมต่างๆ
อย่างใกล้ชิดให้กับทั้งลูกค้าและคู่ค้า ระหว่างหน่วยงานต่างๆ เช่น หน่วยงานทางวิศวกร
หน่วยงานการขายและการตลาด ตลอดจนหน่วยงานบัญชีการเงินที่ต้องมีการประสานงานร่วมกัน

นอกจากนี้ บริษัทยังเห็นความสำคัญของผู้รับเหมาช่วง
และปฏิบัติต่อผู้รับเหมาช่วงเปรียบเสมือนพนักงานของบริษัทเอง
และควบคุมคุณภาพบริการในทุกขั้นตอน
และเมื่อลูกค้าและคู่ค้าสามารถรับรู้ได้ถึงความแตกต่างดังกล่าว จึงเกิดการยอมรับในบริการของ
Symphony และมีการแนะนำบริการของบริษัทให้แก่องค์กรต่างๆ
ที่มีความสัมพันธ์ทางการค้าระหว่างกัน หรือแม้กระทั่งผู้ใช้บริการปลายทางให้มาใช้บริการของบริษัท
ทำให้จำนวนลูกค้าของบริษัทเพิ่มขึ้นอย่างต่อเนื่องจนถึงปัจจุบัน

6)  การพัฒนาบริการและแสวงหาโอกาสทางการตลาดที่มีศักยภาพ

บริษัทให้ความสำคัญกับการติดตาม ศึกษานวัตกรรมและการพัฒนาเทคโนโลยีการสื่อสารที่ล้ำยุค
รวมถึงแนวโน้มการพัฒนาของตลาดโทรคมนาคม
เพื่อรักษาความเป็นผู้นำในการพัฒนาคุณภาพบริการให้เหนือกว่าความคาดหมายของลูกค้า
และแสวงหาโอกาสทางการตลาดที่มีศักยภาพด้วยการพัฒนาตลาดใหม่ที่เน้นคุณภาพบริการ เช่น
กลุ่มผู้ใช้งานวงจรสื่อสารระหว่างประเทศ
กลุ่มผู้ใช้งานวงจรสื่อสารเพื่อการแพร่ภาพกระจายเสียงแบบดิจิทัล (Digital Broadcast)
หรือกลุ่มผู้ให้บริการ Broadband ในระดับ premium เป็นต้น

1.2 ประวัติความเป็นมา การเปลี่ยนแปลง และพัฒนาการที่สำคัญ

บริษัท ซิมโฟนี่ คอมมูนิเคชั่น จำกัด (มหาชน) ก่อตั้งโดยทีมผู้บริหาร
ซึ่งเป็นผู้เชี่ยวชาญในสายธุรกิจโทรคมนาคม มีประสบการณ์กว่า 20 ปี
จดทะเบียนจัดตั้งบริษัทเมื่อวันที่ 24 พฤศจิกายน 2548 และแปรสภาพเป็นบริษัทมหาชนเมื่อวันที่ 6
พฤษภาคม 2553
บริษัทประกอบธุรกิจเป็นผู้ให้บริการวงจรสื่อสารความเร็วสูงโดยเน้นการใช้โครงข่ายเคเบิลใยแก้วนำแสงเป็นโครงข่ายหลัก
และให้บริการเกี่ยวเนื่องอื่นๆ เช่น การบริหารจัดการโครงข่ายเคเบิลใยแก้วนำแสงปลายทาง
การบริการโครงข่าย และการติดตั้งอุปกรณ์

บริษัทได้รับใบอนุญาตประกอบกิจการโทรคมนาคมแบบที่สอง ประเภทมีโครงข่ายเป็นของตนเอง
เป็นรายแรก ในประเทศไทย เมื่อวันที่ 15 มิถุนายน 2549 โดยใบอนุญาตมีระยะเวลา 15 ปี
และได้เริ่มให้บริการเชิงพาณิชย์ในเดือนมีนาคม 2550 ภายใต้แบรนด์ “Symphony”
รวมทั้งเป็นรายแรกในประเทศไทยที่เข้าร่วมเป็นสมาชิกของ Metro Ethernet Forum (MEF)
ซึ่งเป็นองค์กรที่มีทั้งผู้ผลิตและผู้ให้บริการในระดับชั้นนำของโลกที่ร่วมกันกำหนดแนวทางการพัฒนามาตรฐานเทคโนโลยีทางด้านต่างๆ
ที่เกี่ยวข้องกับเทคโนโลยี Ethernet และส่งเสริมการใช้เทคโนโลยี Ethernet ให้แพร่หลาย

ในปี 2554 บริษัทได้รับใบอนุญาตประกอบกิจการโทรคมนาคมแบบที่สาม
เพื่อให้บริการวงจรเช่าส่วนบุคคลระหว่างประเทศ (International Private Leased
Circuit: IPLC) ใบอนุญาตเพื่อให้บริการอินเทอร์เน็ตเกตเวย์ระหว่างประเทศ
(International Internet Gateway: IIG) และบริการชุมสายอินเทอร์เน็ต (National
Internet Exchange: NIX) แบบที่สอง และได้รับอนุญาตให้ใช้เทคโนโลยี Wi-Fi
เพิ่มเติมจากโครงข่ายเดิมตามใบอนุญาตประกอบกิจการโทรคมนาคมแบบที่สอง
ประเภทมีโครงข่ายเป็นของตนเองฉบับเดิม

ในปี 2556 บริษัทได้รับใบอนุญาตประกอบกิจการโทรคมนาคม การให้บริการอินเทอร์เน็ตแบบที่หนึ่ง
และใบอนุญาตประกอบกิจการกระจายเสียงหรือโทรทัศน์เพื่อให้บริการโครงข่ายกระจายเสียงหรือโทรทัศน์ที่ไม่ใช้คลื่นความถี่ระดับชาติ
และบริษัทได้จัดตั้งบริษัทย่อย ชื่อ บริษัท ไดมอนด์ ไลน์ เซอร์วิสเซส จำกัด เพื่อให้บริการติดตั้ง
ซ่อมบำรุง และดูแลรักษาโครงข่ายสายตอนนอกและอุปกรณ์โทรคมนาคม
รวมทั้งการร่วมลงทุนกับบริษัทอื่น ด้วยทุนจดทะเบียน 5,000,000 บาท โดยบริษัทถือหุ้นร้อยละ
99.99

ในปี 2557 บริษัทได้รับอนุญาตเพิ่มบริการวงจรเช่าส่วนบุคคลระหว่างประเทศภาคพื้นน้ำ
จากใบอนุญาตประกอบกิจการโทรคมนาคมแบบที่สาม
ที่ให้บริการวงจรเช่าส่วนบุคคลระหว่างประเทศภาคพื้นดิน
ในการสร้างโครงข่ายเคเบิลใยแก้วใต้น้ำเพื่อรองรับการเติบโตของการสื่อสารระหว่างประเทศที่เพิ่มขึ้นอย่างต่อเนื่องและเป็นศูนย์กลางการสื่อสารโทรคมนาคมในภูมิภาคอาเซียน
นอกจากนี้ บริษัทได้เริ่มทดลองให้บริการ FTTx
ซึ่งเป็นบริการวงจรสื่อสารความเร็วสูงที่ใช้เทคโนโลยี GPON (Gigabit Passive Optical
Network) บนโครงข่ายเคเบิลใยแก้วนำแสงเดิมที่บริษัทให้บริการอยู่แล้ว
โดยรองรับความเร็วตั้งแต่ 20 Mbps ถึง 1 Gbps ด้วยอัตราค่าบริการที่ประหยัดกว่า
ซึ่งเหมาะสำหรับกลุ่มองค์กรขนาดกลางและขนาดเล็กเพื่อพัฒนาบริการให้ครอบคลุมความต้องการของกลุ่มลูกค้ามากขึ้นและเพิ่มประโยชน์การใช้งานโครงข่าย

ในปี 2558 บริษัทได้ร่วมลงทุนโครงการเคเบิลใต้น้ำ Malaysia-Cambodia-Thailand (MCT)
ที่เกิดจากความร่วมมือของ 3 ประเทศได้แก่ มาเลเซีย กัมพูชาและไทย ซึ่งมีระยะทางกว่า 1,300
กิโลเมตร
ถือเป็นพัฒนาการครั้งสำคัญอีกครั้งของบริษัทในฐานะบริษัทเอกชนรายแรกของประเทศไทยที่ได้เริ่มดำเนินการสร้างระบบเคเบิลใต้น้ำ
เพื่อรองรับการก้าวสู่การเป็น Hub และ Gateway ด้านการสื่อสารโทรคมนาคมในภูมิภาคอาเซียน
นอกจากนี้ บริษัทเล็งเห็นศักยภาพการเติบโตในการใช้บริการอินเทอร์เน็ตที่เพิ่มขึ้นอย่างต่อเนื่อง
ทั้งในด้านของจำนวนผู้ใช้บริการและปริมาณของข้อมูล
จึงได้ดำเนินแผนความร่วมมือในการให้บริการบรอดแบนด์อินเทอร์เน็ตกับคู่ค้าสำคัญหลายราย
โดยได้นำเทคโนโลยีและโครงข่ายการสื่อสารมาร่วมกันพัฒนาบริการดังกล่าวให้กับลูกค้าในกรุงเทพฯ
และหลายจังหวัดในพื้นที่เศรษฐกิจสำคัญของประเทศให้เจริญก้าวหน้ายิ่งขึ้น
สามารถรองรับการขยายตัวของธุรกิจต่างๆ ในอนาคต
และตอบสนองความต้องการด้านการใช้งานอินเทอร์เน็ตที่มีเสถียรภาพและมีประสิทธิภาพสูงยิ่งขึ้นภายใต้โครงข่ายที่มีอยู่เดิมของบริษัท

ทั้งนี้พัฒนาการที่สำคัญของบริษัทสามารถสรุปรายละเอียดพอสังเขปดังนี้

+-------+--------------------------------------------------------------+
|       | พัฒนาการที่สำคัญ                                                 |
+=======+==============================================================+
| พ.ย.  | ก่อตั้งและจดทะเบียนเป็นบริษัทจำกัด มีทุนจดทะเบียน 1 ล้านบาท              |
| 2548  |                                                              |
+-------+--------------------------------------------------------------+
| มิ.ย.  | ได้รับใบอนุญาตประกอบกิจการโทรคมนาคมแบบที่สอง ที่มีโครงข่ายของตนเอง     |
| 2549  | มีอายุใบอนุญาต 15 ปี                                             |
+-------+--------------------------------------------------------------+
| มี.ค   |   เปิดให้บริการ Ready Ethernet, Metro Ethernet และ TDM          |
| 2550  |   ภายใต้แบรนด์ “Symphony”                                      |
|       |   ด้วยบริการวงจรสื่อสารความเร็วสูงพร้อมใช้งานสำหรับอาคารสำนักงาน       |
|       |   ขนาดใหญ่ในกรุงเทพฯ                                           |
+-------+--------------------------------------------------------------+
| ต.ค.  | เป็นผู้ได้รับใบอนุญาตประกอบกิจการโทรคมนาคม                          |
| 2550  | ที่ดำเนินการขออนุมัติแผนผังลักษณะการติดตั้งและเดินสายเคเบิลใยแก้วนำแสง     |
|       | และได้รับความเห็นชอบให้เป็นผู้มีสิทธิแห่งทาง (Right of Way) ตาม ม.39    |
|       | วรรคหนึ่ง แห่งพ.ร.บ.การประกอบกิจการโทรคมนาคม พ.ศ. 2544 จาก กทช.  |
|       | เป็นรายแรก                                                    |
+-------+--------------------------------------------------------------+
| พ.ย.  | ได้รับสิทธิจาก บมจ.ระบบขนส่งมวลชนกรุงเทพ (BTS)                     |
| 2550  | ให้สามารถติดตั้งพาดสายเคเบิลใยแก้วนำแสง                            |
|       | ตลอดแนวช่องรางบนทางยกระดับของรถไฟฟ้าบีทีเอส                       |
|       | เพื่อจัดสร้างโครงข่ายการให้บริการแก่ผู้ใช้บริการได้                       |
+-------+--------------------------------------------------------------+
| มี.ค.  |   เปิดให้บริการลูกค้าองค์กรด้วยวงจรขนาดใหญ่ความเร็วสูงมากระดับ SDH      |
| 2551  |   และบริการ Ethernet over SDH (EoSDH)                         |
+-------+--------------------------------------------------------------+
| ก.ย.  |   ได้รับสิทธิจากการไฟฟ้านครหลวง (กฟน.)                            |
| 2551  |   ให้สามารถใช้สิทธิแห่งทางในการพาดสายเคเบิลใยแก้วนำแสง บนเสาไฟฟ้าของ |
|       |   กฟน. เพื่อการจัดให้บริการไปยังผู้ใช้บริการในพื้นที่กรุงเทพฯ ได้ ทั้งนี้        |
|       |   ภายใต้สัญญาใช้บริการโครงข่ายระบบเส้นใยแก้วนำแสงกับ กฟน.            |
|       |   เป็นระยะเวลา 3 ปี ซึ่งบริษัทได้นำโครงข่ายของ                       |
|       |   กฟน.มาใช้เป็นโครงข่ายเสริมโครงข่ายหลัก                           |
+-------+--------------------------------------------------------------+
| ม.ค.  |   ได้รับอนุญาตจากกรุงเทพมหานคร (กทม.)                            |
| 2552  |                                                              |
|       |  ให้สามารถก่อสร้างท่อร้อยสายใต้ดินฝั่งใต้แนวบาทวิถีของแนวสถานีรถไฟฟ้าบีทีเอส |
|       |   เพื่อติดตั้งสายเคเบิลใยแก้วนำแสง และจัดสร้างเป็นระบบโครงข่ายเชื่อมต่อ    |
|       |   เพื่อการให้บริการ                                              |
+-------+--------------------------------------------------------------+
| มิ.ย.  |   เพิ่มทุนจดทะเบียนบริษัท เป็น 80 ล้านบาท ประกอบด้วยจำนวนหุ้น 8 ล้านหุ้น   |
| 2552  |   มูลค่าที่ตราไว้ 10 บาท ต่อหุ้น                                     |
+-------+--------------------------------------------------------------+
| ก.ค.  |   ได้รับการรับรองมาตรฐานการเชื่อมต่อโครงข่ายการให้บริการ Metro        |
| 2552  |   Ethernet จาก Metro Ethernet Forum                          |
|       |   ให้เป็นผู้ให้บริการที่สามารถเชื่อมต่อกับ International Carriers        |
|       |   ทั่วโลกได้                                                    |
+-------+--------------------------------------------------------------+
| ก.ย.  |   เพิ่มทุนจดทะเบียนและทุนชำระแล้วของบริษัท เป็น 225 ล้านบาท            |
| 2552  |   ประกอบด้วยจำนวนหุ้น 22.5 ล้านหุ้น                                |
|       |                                                              |
|       |   มูลค่าที่ตราไว้ 10 บาทต่อหุ้น                                      |
+-------+--------------------------------------------------------------+
| พ.ค.  |   จดทะเบียนแปรสภาพกิจการเป็นบริษัทมหาชนและเพิ่มทุนจดทะเบียนบริษัทเป็น    |
| 2553  |   300 ล้านบาท ประกอบด้วยจำนวนหุ้น 300 ล้านหุ้น มูลค่าที่ตราไว้ 1 บาทต่อหุ้น |
+-------+--------------------------------------------------------------+
| ส.ค.  | จัดทำสัญญาใช้บริการโครงข่ายระบบเส้นใยแก้วนำแสงกับการไฟฟ้านครหลวง      |
| 2553  | เป็นระยะเวลา 12 ปี นับจาก สิงหาคม 2553                           |
|       | และสามารถใช้สิทธิแห่งทางในการพาดสายเคเบิลใยแก้วนำแสง บนเสาไฟฟ้าของ  |
|       | กฟน. เพื่อให้บริการแก่ลูกค้าได้เพิ่มเติม                                |
+-------+--------------------------------------------------------------+
| พ.ย.  | บริษัทได้เข้าจดทะเบียนในตลาดหลักทรัพย์แห่งประเทศไทย โดยใช้ชื่อย่อหลักทรัพย์  |
| 2553  | SYMC                                                         |
+-------+--------------------------------------------------------------+
| ธ.ค.  | ได้รับเลือกให้เป็นผู้เข้ารอบสุดท้าย (Finalists) เป็นปีที่ 4                |
| 2553  | ติดต่อกันในการประกวด MEF Awards for the Asia-Pacific Carrier    |
|       | Ethernet Service Provider of the Year                        |
+-------+--------------------------------------------------------------+
| มิ.ย.  | SYMC ได้รับเลือกเข้าคำนวณดัชนี FTSE SET Shariah                    |
| 2554  |                                                              |
+-------+--------------------------------------------------------------+
| มิ.ย.  | ได้รับใบอน                                                     |
| 2554  | ุญาตประกอบกิจการโทรคมนาคมเพื่อให้บริการอินเทอร์เน็ตเกตเวย์ระหว่างประเทศ |
|       | และบริการชุมสายอินเทอร์เน็ตแบบที่สอง ที่มีโครงข่ายเป็นของตนเอง           |
|       | มีอายุใบอนุญาต 5 ปี                                              |
+-------+--------------------------------------------------------------+
| ส.ค.  | ได้รับใบอ                                                      |
| 2554  | นุญาตประกอบกิจการโทรคมนาคมเพื่อให้บริการวงจรเช่าส่วนบุคคลระหว่างประเทศ |
|       | (International Private Leased Circuit : IPLC)                |
|       | และวงจรเช่าส่วนบุคคลระหว่างประเทศแบบเสมือน (IP – Virtual Private  |
|       | Network : IP-VPN) แบบที่สาม มีอายุใบอนุญาต 15 ปี                   |
+-------+--------------------------------------------------------------+
| ธ.ค.  | ได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน   |
| 2554  | โดยสมาคมส่งเสริมสถาบันกรรมการบริษัทไทย (IOD) ในระดับ “ดีมาก”        |
+-------+--------------------------------------------------------------+
| พ.ย.  | ได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน   |
| 2555  | โดยสมาคมส่งเสริมสถาบันกรรมการบริษัทไทย (IOD) ในระดับ “ดีเลิศ”        |
|       | และอยู่ใน Top Quartile ของกลุ่มบริษัทที่มีมูลค่าตลาด 3,000 – 9,999      |
|       | ล้านบาท                                                       |
+-------+--------------------------------------------------------------+
| 2555  | ได้ขยายพื้นที่ให้บริการในเขตเศรษฐกิจหลักในภูมิภาค เช่น                   |
|       | เขตนิคมอุตสาหกรรมกว่า 24 แห่ง และจังหวัดหัวเมืองใหญ่ เช่น ภูเก็ต เชียงใหม่ |
|       | อุดรธานี และขอนแก่น เป็นต้น                                       |
+-------+--------------------------------------------------------------+
| พ.ค.  | ได้รับใบอนุญาตประกอบกิจการโทรคมนาคม การให้บริการอินเทอร์เน็ตแบบที่หนึ่ง   |
| 2556  | มีอายุใบอนุญาต 5 ปี                                              |
+-------+--------------------------------------------------------------+
| ก.ค.  | ได้รับใบอนุญาตประกอบกิจการกระจายเสียงหรือโท                        |
| 2556  | รทัศน์เพื่อให้บริการโครงข่ายกระจายเสียงหรือโทรทัศน์ที่ไม่ใช้คลื่นความถี่ระดับชาติ |
|       | มีอายุใบอนุญาต 15 ปี                                             |
+-------+--------------------------------------------------------------+
| ต.ค.  | ได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน   |
| 2556  | โดยสมาคมส่งเสริมสถาบันกรรมการบริษัทไทย (IOD) ในระดับ “ดีเลิศ”        |
|       | และอยู่ใน Top Quartile ของกลุ่มบริษัทที่มีมูลค่าตลาด 3,000 – 9,999      |
|       | ล้านบาท เป็นปีที่ 2 ติดต่อกัน                                        |
+-------+--------------------------------------------------------------+
| พ.ย.  | จัดตั้งบริษัทย่อย ชื่อ บริษัท ไดมอนด์ ไลน์ เซอร์วิสเซส จำกัด เพื่อให้บริการติดตั้ง |
| 2556  | ซ่อมบำรุง และดูแลรักษาโครงข่ายสายตอนนอกและอุปกรณ์โทรคมนาคม          |
|       | รวมทั้งการร่วมลงทุนกับบริษัทอื่น ด้วยทุนจดทะเบียน 5,000,000 บาท          |
|       | โดยบริษัทถือหุ้นร้อยละ 99.99                                       |
+-------+--------------------------------------------------------------+
| ก.ค.  | ได้รับอนุญาตเพิ่มบริการวงจรเช่าส่วนบุคคลระหว่างประเทศภาคพื้นน้ำ           |
| 2557  | จากใบอนุญาตประกอบกิจการโทรคมนาคมแบบที่สาม                        |
|       | ที่ให้บริการวงจรเช่าส่วนบุคคลระหว่างประเทศภาคพื้นดิน                    |
|       | ในการสร้างโครงข่ายเคเบิลใยแก้วใต้น้ำ                               |
|       | เพื่อรองรับการเติบโตของการสื่อสารระ                                |
|       | หว่างประเทศที่เพิ่มขึ้นอย่างต่อเนื่องและเป็นศูนย์กลางการสื่อสารในภูมิภาคอาเซียน |
+-------+--------------------------------------------------------------+
| ต.ค.  | ได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน   |
| 2557  | ตามหลักเกณฑ์ใหม่ โดยสมาคมส่งเสริมสถาบันกรรมการบริษัทไทย (IOD) ในระดับ |
|       | “ดี”                                                          |
+-------+--------------------------------------------------------------+
| พ.ค.  | ร่วมลงนามสัญญาร่วมลงทุนโครงการเคเบิลใต้น้ำ                          |
| 2558  | Malaysia-Cambodia-Thailand (MCT) ซึ่งมีระยะทางกว่า 1,300 กิโลเมตร |
|       | โดยเป็นบริษัทเอกชนรายแรกของประเทศไทยที่มีโครงข่ายในระบบเคเบิลใต้น้ำ    |
+-------+--------------------------------------------------------------+
| ต.ค.  | ได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน   |
| 2558  | โดยสมาคมส่งเสริมสถาบันกรรมการบริษัทไทย (IOD) ในระดับ “ดีมาก”        |
+-------+--------------------------------------------------------------+

1.3 โครงสร้างการถือหุ้นกลุ่มบริษัท

2. ลักษณะการประกอบธุรกิจ

บริษัทมีรายได้หลักจากการให้บริการให้เช่าวงจรสื่อสารความเร็วสูง และมีรายได้อื่นๆ เช่น
รายได้จากการบริหารจัดการและบำรุงรักษาโครงข่าย โดยโครงสร้างรายได้เปรียบเทียบ 3
ปีย้อนหลังมีรายละเอียดดังนี้

[]

กลุ่มลูกค้าของบริษัทแบ่งได้เป็น 2 กลุ่มหลักคือ

1)  กลุ่มลูกค้าที่เป็นผู้ให้บริการโทรคมนาคม
    ซึ่งนำบริการโครงข่ายของบริษัทไปให้บริการเชิงพาณิชย์แก่ลูกค้า End-user อีกทอดหนึ่ง เช่น
    ผู้ให้บริการด้านอินเทอร์เน็ต (Internet Service Provider : ISP)
    ผู้ให้บริการด้านศูนย์ข้อมูล (Data Center) ผู้ให้บริการโทรศัพท์เคลื่อนที่ (Mobile Phone
    Operator) ผู้ให้บริการด้านโทรคมนาคมระหว่างประเทศ (International Carrier)
    เป็นต้น

2)  กลุ่มลูกค้าองค์กรที่เป็น End-user เช่น องค์กรธุรกิจ นิติบุคคล
    และผู้ประกอบกิจการโทรคมนาคมรายอื่นที่มีความต้องการใช้บริการวงจรสื่อสารความเร็วสูงของบริษัทเพื่อการรับ
    – ส่งข้อมูลขนาดใหญ่อย่างรวดเร็ว เช่น
    ผู้ผลิตรายการโทรทัศน์ที่มีการแพร่ภาพกระจายเสียงแบบดิจิทัลบรอดแคสต์ ธนาคารพาณิชย์
    บริษัทหลักทรัพย์ บริษัทค้าปลีกโมเดิร์นเทรด บริษัทข้ามชาติ โรงงานอุตสาหกรรม
    ธุรกิจโรงแรมและการบริการอื่นๆ เป็นต้น

รายได้แบ่งตามลักษณะการใช้งานวงจรสื่อสารความเร็วสูง

[]

ลักษณะการใช้งานวงจรสื่อสารความเร็วสูง

1) Internet Access เป็นการใช้วงจรสื่อสารความเร็วสูงเพื่อการเชื่อมต่ออินเทอร์เน็ต
โดยลูกค้าของบริษัทในกลุ่มนี้จะเป็น ผู้ให้บริการด้านอินเทอร์เน็ต (Internet Service
Provider: ISP) ซึ่งให้บริการอินเทอร์เน็ตแก่ลูกค้า End-user
ด้วยการเช่าใช้โครงข่ายวงจรสื่อสารความเร็วสูงของบริษัทโดยไม่ต้องลงทุนโครงข่ายเอง
ผู้ให้บริการด้านอินเทอร์เน็ตรายใหญ่ได้แก่ บริษัท ซีเอส ล็อกซอินโฟ จำกัด (มหาชน) (CSL)
บริษัท เคเอสซี คอมเมอร์เชียล อินเตอร์เนต จำกัด (KSC) หรือ บริษัท อินเทอร์เน็ตประเทศไทย
จำกัด (มหาชน) (INET) เป็นต้น

2) Private Network
เป็นการใช้วงจรสื่อสารความเร็วสูงเพื่อการเชื่อมต่อสื่อสารในโครงข่ายส่วนบุคคล
โดยลูกค้าของบริษัทในกลุ่มนี้มีทั้งผู้ให้บริการโทรคมนาคมที่เช่าใช้วงจรสื่อสารของบริษัทเพื่อเป็นโครงข่ายหลัก
หรือเพื่อให้บริการแก่ End-user อีกทอดหนึ่งและ กลุ่มลูกค้าองค์กรที่เป็น End-user
ที่ต้องการการรับ – ส่งข้อมูลปริมาณมากระหว่างสำนักงานใหญ่กับสำนักงานสาขา
เช่นธนาคารพาณิชย์ บริษัทค้าปลีกโมเดิร์นเทรด หน่วยงานรัฐวิสาหกิจ ที่มีสาขาจำนวนมาก
ตัวอย่างเช่น ธนาคารกสิกรไทย จำกัด (มหาชน) ธนาคารไทยพาณิชย์ จำกัด (มหาชน)
ธนาคารกรุงศรีอยุธยา จำกัด (มหาชน) ธนาคารออมสิน บริษัท เซ็นทรัล รีเทล คอร์ปอเรชั่น
จำกัด บริษัท ซีทีเอช จำกัด (มหาชน) เป็นต้น

3) Digital Broadcast ลูกค้ากลุ่มนี้เป็นผู้ผลิตรายการโทรทัศน์ ผู้ให้บริการโทรทัศน์ระบบเคเบิล
หรือระบบ IPTV
ที่เช่าใช้วงจรสื่อสารความเร็วสูงของบริษัทเพื่อการแพร่ภาพกระจายเสียงรายการโทรทัศน์
โดยเช่าใช้วงจรสื่อสารของบริษัทเพื่อการเชื่อมต่อจากห้องผลิตรายการไปยังสถานีดาวเทียมไทยคม
หรือสถานีโทรทัศน์ระบบดิจิทัล หรือระหว่างสถานีกระจายสัญญาณ ตัวอย่าง เช่น บริษัท โพลี
เทเลมีเดีย จำกัด บริษัท พีเอสไอ บรอดคาสติ้ง จำกัด (PSI) บริษัท ซีทีเอช เคเบิล ทีวี จำกัด
บริษัท สแพลช มีเดีย จำกัด (มหาชน) บริษัท อาร์เอส จำกัด (มหาชน) และบริษัท จีเอ็มเอ็ม
แกรมมี่ จำกัด (มหาชน) เป็นต้น

4) International Private Leased Circuit (IPLC)
เป็นการใช้วงจรสื่อสารความเร็วสูงเพื่อการเชื่อมต่อสื่อสารระหว่างประเทศ
สำหรับลูกค้าองค์กรทั่วไป อาทิ ธนาคาร โรงงานอุตสาหกรรม บริษัทข้ามชาติ
ที่มีความต้องการต่อเชื่อมระบบข้อมูลระหว่างสำนักงานในประเทศไทยและสำนักงานที่ตั้งอยู่ในต่างประเทศ
หรือผู้ให้บริการโทรคมนาคมอื่น เช่นผู้ให้บริการด้านโทรคมนาคมระหว่างประเทศ
(International Carrier) ผู้ให้บริการโทรคมนาคมในประเทศ (Local Telecom
Operator) ที่เช่าใช้วงจรสื่อสารของบริษัทเป็นโครงข่ายหลัก (Backbone)
ต่อเชื่อมไปยังสถานีของผู้ให้บริการวงจรสื่อสารระหว่างประเทศในประเทศต่างๆ ตัวอย่าง เช่น
บริษัท สิงคโปร์ เทเลคอมมูนิเคชั่นส์ จำกัด (Singtel) บริษัท เวอริซอน บิสิเนส จำกัด
(Verizon) บริษัท ฮัทชิสัน โกลบอล คอมมิวนิเคชั่น จำกัด (Hutchison) บริษัท เอ็นทีที
คอมมิวนิเคชั่นส์ (ประเทศไทย) จำกัด (NTT) และบริษัท เคดีดีไอ (ประเทศไทย) จำกัด
(KDDI) เป็นต้น

5) Local Loop for International Private Leased Circuit
เป็นการให้บริการโครงข่ายวงจรสื่อสารความเร็วสูงภายในประเทศแก่ผู้ประกอบการ IPLC
เพื่อเชื่อมต่อบริการ IPLC ไปถึงสำนักงานของลูกค้า End-user ที่ตั้งอยู่ในต่างประเทศ ตัวอย่าง
ผู้ประกอบการ IPLC เช่น บริษัท จัสเทล เน็ทเวิร์ค จำกัด บริษัท ทรู อินเตอร์เนชั่นแนล เกตเวย์
จำกัด เป็นต้น

6) Access Network
เป็นการใช้วงจรสื่อสารความเร็วสูงเพื่อการเชื่อมต่อระหว่างสำนักงานของลูกค้ากับ Server เช่น
การเชื่อมต่อศูนย์ข้อมูล (Data Centre) กับสำนักงานลูกค้า End-user
หรือการเชื่อมต่อระหว่างผู้ให้บริการข้อมูล เช่น Bloomberg กับลูกค้าปลายทาง เป็นต้น
บริษัทจะเป็นผู้ให้บริการการเชื่อมต่อระหว่างผู้ให้บริการศูนย์ข้อมูล (Data Center Service
Provider) กับลูกค้า End-user ของผู้ให้บริการศูนย์ข้อมูล
ซึ่งจะให้บริการจัดเก็บข้อมูลในลักษณะของข้อมูลอิเล็กทรอนิกส์ รวมทั้งจัดหาโปรแกรมต่างๆ แก่ลูกค้า
End-user โดยผู้ให้บริการด้านศูนย์ข้อมูลเหล่านี้จะไม่มีโครงข่ายเป็นของตนเอง
จึงมีความจำเป็นที่ต้องใช้โครงข่ายวงจรสื่อสารความเร็วสูงของบริษัท
เพื่อต่อเชื่อมไปถึงสำนักงานของลูกค้า End-user ตัวอย่างผู้ให้บริการด้านศูนย์ข้อมูลได้แก่ บริษัท
เมโทรซิสเต็มส์คอร์ปอเรชั่น จำกัด (มหาชน) บริษัท ดาต้าโปร คอมพิวเตอร์ ซิสเต็มส์ จำกัด
เป็นต้น ซึ่งเป็นผู้ให้บริการด้านศูนย์ข้อมูลรายใหญ่ในประเทศไทย
และยังเป็นผู้ให้บริการการจัดเก็บข้อมูลอิเล็กทรอนิกส์แบบครบวงจรและบริการ Application
Service Provider (ASP) ด้วย

7) การใช้งานลักษณะอื่นๆ เช่น การเชื่อมต่อจุดกระจายสัญญาณภายในอาคารสูง (Small cells)
ของผู้ให้บริการโทรศัพท์เคลื่อนที่ (Mobile Phone Operator)
ที่แม้ผู้ให้บริการโทรศัพท์เคลื่อนที่จะมีโครงข่ายเป็นของตนเองอยู่เป็นจำนวนมากก็ตาม
แต่ก็ยังมีความจำเป็นจะต้องเช่าโครงข่ายของบริษัทเพื่อใช้เป็นโครงข่ายพื้นฐาน (Backbone)
หรือเป็นโครงข่ายเชื่อมต่อจุดกระจายสัญญาณภายในอาคารสูง (Small cells) เพิ่มเติม
เพื่อให้สามารถขยายพื้นที่การให้บริการภายในเครือข่ายของตนเองให้กว้างขวางและทั่วถึงโดยรวดเร็ว
หรือการติดตั้ง Router เพิ่มเติมเพื่อให้บริการ WiFi เป็นต้น

ประเภทของเทคโนโลยีการให้บริการวงจรสื่อสาร

แบ่งออกเป็น 6 ประเภทหลักดังนี้

1)  Metro Ethernet (ME)

2)  Ready Ethernet (RE)

3)  Time Division Multiplexing (TDM)

4)  Synchronous Digital Hierarchy (SDH)

5)  Ethernet over Synchronous Digital Hierarchy (EoSDH)

6)  Dark Fiber

1)  Metro Ethernet (ME) คือ บริการวงจรสื่อสารความเร็วสูงที่ใช้เทคโนโลยี Ethernet
    เป็นโครงข่ายหลักในการเชื่อมต่อโครงข่ายเคเบิลใยแก้วนำแสงตลอดเส้นทาง
    ด้วยคุณสมบัติของเทคโนโลยี Ethernet นี้จะเหมาะกับการรับ - ส่งข้อมูลที่มีปริมาณมากๆ
    และต้องการเสถียรภาพสูง
    ซึ่งจะช่วยเพิ่มประสิทธิภาพในการติดต่อสื่อสารขององค์กรธุรกิจให้สามารถ รับ -
    ส่งข้อมูลได้อย่างรวดเร็ว บนโครงข่ายที่ไม่ซับซ้อนและประหยัดค่าใช้จ่าย เนื่องจากเทคโนโลยี
    Ethernet เป็นเทคโนโลยีที่ใช้กันอย่างแพร่หลายจึงมีราคาไม่สูง
    แต่มีข้อจำกัดเรื่องช่วงเวลาระหว่างรอการตอบสนองของระบบข้อมูล (Response Time)
    ในการรับ - ส่งข้อมูลนานกว่าเทคโนโลยี TDM ปัจจุบันบริษัทให้บริการ ME
    เชื่อมต่อด้วยโครงข่ายสายเคเบิลใยแก้วนำแสงตลอดเส้นทางไปยังสำนักงานของลูกค้า
    โดยโครงข่ายหลักมีความสามารถรองรับความเร็วระดับ 20 Gbps.
    และลูกค้าสามารถเลือกใช้บริการความเร็วตั้งแต่ 1 Mbps จนถึง 20 Gbps
    และสามารถปรับความเร็วให้สูงขึ้นได้ตามความต้องการของลูกค้าโดยผ่านระบบควบคุมเครือข่ายของบริษัท
    (Network Management System)
    รวมถึงสามารถให้ความมั่นใจเพิ่มขึ้นด้วยการเสริมบริการโครงข่ายสำรองอัตโนมัติ
    เพื่อรองรับกรณีโครงข่ายหลักมีปัญหา

2)  Ready Ethernet (RE) คือบริการ Ethernet
    ที่พร้อมให้บริการแก่ลูกค้าภายในอาคารสำนักงานกว่า 80 แห่งในเขตกรุงเทพฯ
    โดยบริษัทได้จัดสร้างโครงข่ายสายเคเบิลเชื่อมต่อภายในอาคารสำนักงานดังกล่าวไว้ล่วงหน้า
    เพื่อให้พร้อมจัดบริการแก่ลูกค้าที่อยู่ภายในอาคารได้อย่างรวดเร็วภายใน 8 วัน
    และอัตราค่าบริการต่ำกว่า ME ทั้งนี้
    เนื่องจากสายเคเบิลหลักที่เชื่อมต่อมายังอาคารสามารถรองรับการใช้งานของลูกค้าได้หลายรายพร้อมๆ
    กันจึงมีต้นทุนต่อรายที่ต่ำ นอกจากนี้
    ยังมีระบบโครงข่ายสำรองตามมาตรฐานสากลจากภายนอกอาคารมากกว่าหนึ่งเส้นทางเพื่อรองรับการใช้งานกรณีที่เส้นทางใดเส้นทางหนึ่งมีปัญหาไม่สามารถใช้งานได้
    ทำให้ลูกค้าที่มีสำนักงานที่ตั้งอยู่ในอาคารที่มีบริการ RE
    สามารถใช้บริการวงจรสื่อสารที่มีคุณภาพและเสถียรภาพสูงได้ในเวลาอันรวดเร็วด้วยค่าบริการที่ต่ำกว่า
    ปัจจุบันบริษัทให้บริการ RE ความเร็วตั้งแต่ 1 Mbps จนถึง 10 Gbps

3)  Time Division Multiplexing (TDM) คือบริการวงจรสื่อสารโดยใช้เทคโนโลยี TDM
    ซึ่งเป็นเทคโนโลยีในการรับ -
    ส่งสัญญาณข้อมูลดิจิทัลความเร็วสูงในยุคแรกที่ใช้เฉพาะกลุ่มในโครงข่ายขนาดใหญ่
    ประกอบด้วยโครงข่ายหลัก (Core Network)
    ซึ่งมีการเชื่อมต่อด้วยโครงข่ายเคเบิลใยแก้วนำแสง
    และโครงข่ายบริการซึ่งเป็นการเชื่อมต่อจากโครงข่ายหลักไปยังลูกค้าปลายทาง (Last
    Mile) ด้วยสายทองแดง เทคโนโลยี TDM เหมาะสมกับลักษณะการใช้งานรับ - ส่งข้อมูลแบบ
    Real-time ที่ต้องการเสถียรภาพสูง แต่เนื่องจากเป็นเทคโนโลยีในยุคแรก
    ปัจจุบันจึงมีการใช้ไม่แพร่หลาย ทำให้มีราคาสูง และความเร็วในการรับ - ส่งจำกัด
    จึงเหมาะกับลูกค้าเฉพาะกลุ่ม ตัวอย่างหนึ่งของผู้ใช้บริการ TDM คือบริษัทหลักทรัพย์ต่างๆ
    ที่เชื่อมต่อระบบการซื้อขายหลักทรัพย์กับตลาดหลักทรัพย์แห่งประเทศไทย
    เพื่อใช้ในการส่งข้อมูลการซื้อ - ขายหลักทรัพย์ระหว่างกัน ปัจจุบันบริษัทให้บริการ TDM
    ที่ความเร็วตั้งแต่ 64 Kbps ถึง 2 Mbps นอกจากนี้บริการ TDM
    ยังมีระบบเตือนภัยอัตโนมัติกรณีที่เกิดปัญหาในเรื่องสายสัญญาณหรืออุปกรณ์ปลายทาง (Modem)
    ทางศูนย์ปฏิบัติการเครือข่ายก็จะสามารถทราบปัญหาและแก้ปัญหาได้ทันทีโดยไม่ต้องรอให้ลูกค้าแจ้ง
    ด้วยคุณสมบัติและประสิทธิภาพของเทคโนโลยี TDM
    จึงทำให้ลูกค้าในหลากหลายอุตสาหกรรมให้ความไว้วางใจและใช้บริการนี้

4)  Synchronous Digital Hierarchy (SDH)
    คือบริการวงจรสื่อสารความเร็วสูงโดยใช้เทคโนโลยีที่พัฒนามาจากเทคโนโลยี TDM
    โดยการเชื่อมต่อจากโครงข่ายหลักไปยังลูกค้าปลายทาง (Last Mile)
    ด้วยสายเคเบิลใยแก้วนำแสง จึงเป็นเทคโนโลยีในการรับ -
    ส่งข้อมูลที่มีความเร็วและเสถียรภาพสูงมาก
    และมีระบบการควบคุมและการบริหารจัดการโครงข่ายที่ไม่ซับซ้อนสำหรับการรับ -
    ส่งสัญญาณระยะไกลที่มีเสถียรภาพสูง และมีระบบ Route Protection
    ที่สามารถสลับเส้นทางการรับ -
    ส่งสัญญาณไปเส้นทางอื่นได้หากเส้นทางปกติเกิดความเสียหายซึ่งทำให้สามารถรับ -
    ส่งสัญญาณได้อย่างต่อเนื่อง จึงทำให้การให้บริการไม่มีการหยุดชะงัก ปัจจุบันบริษัทให้บริการ
    SDH ความเร็วตั้งแต่ 34 Mbps จนถึง 10 Gbps
    เชื่อมต่อด้วยสายเคเบิลใยแก้วนำแสงตลอดเส้นทาง

5)  Ethernet over Synchronous Digital Hierarchy (EoSDH)
    คือบริการวงจรสื่อสารความเร็วสูงมาก ที่มีโครงข่ายหลักเป็นเทคโนโลยี SDH
    และการเชื่อมต่อกับลูกค้าปลายทางด้วยสายเคเบิลใยแก้วนำแสงด้วยเทคโนโลยี Ethernet
    โดย EoSDH เหมาะกับผู้ใช้บริการที่มีลักษณะการใช้งานที่ต้องอาศัยการเชื่อมต่อแบบ
    Ethernet ซึ่งเป็นเทคโนโลยีที่ใช้แพร่หลาย มีราคาถูก แต่ต้องการรับ -
    ส่งข้อมูลด้วยเสถียรภาพสูงแบบ SDH โดยไม่ต้องลงทุนในอุปกรณ์เชื่อมต่อแบบ SDH (SDH
    Interface) ซึ่งมีราคาแพง ปัจจุบันบริษัทให้บริการ EoSDH ความเร็วตั้งแต่ 2 Mbps จนถึง
    10 Gbps

6)  Dark Fiber
    คือบริการเชื่อมต่อโครงข่ายสายเคเบิลใยแก้วนำแสงของบริษัทให้กับลูกค้าจำกัดเฉพาะราย
    โดยลูกค้าจะเช่าโครงข่ายสายเคเบิลใยแก้วนำแสงจากบริษัท เพื่อเชื่อมต่อกับอุปกรณ์ต้นทาง -
    ปลายทางแบบเฉพาะของลูกค้าเพื่อบริหารจัดการและควบคุมการรับ -
    ส่งข้อมูลภายในหน่วยงานของตนเอง
    ซึ่งกลุ่มลูกค้าดังกล่าวจะเป็นบริษัทที่มีทีมงานผู้เชี่ยวชาญในด้านเทคโนโลยีโทรคมนาคมที่พร้อมในการดูแลจัดการกระบวนการรับ -
    ส่งข้อมูลต่างๆ ด้วยตนเอง
    จึงทำให้ลูกค้าสามารถเลือกลงทุนในอุปกรณ์และเทคโนโลยีเพื่อกำหนดความเร็วในการรับ -
    ส่งได้อย่างอิสระ รวมถึงลูกค้าเป็นผู้ดูแลจัดการโครงข่ายด้วยตนเองเมื่อเกิดปัญหาขัดข้อง
    ตัวอย่างเช่น ธนาคารพาณิชย์บางแห่งที่ใช้บริการ Dark Fiber
    ของบริษัทเพื่อเชื่อมต่อระหว่างสาขาธนาคาร หรือสำนักงานใหญ่กับศูนย์ปฏิบัติการสำรอง
    หรือผู้ประกอบการโทรคมนาคมที่ได้รับอนุญาตประกอบกิจการโทรคมนาคม
    ทั้งประเภทที่มีโครงข่ายและไม่มีโครงข่ายเป็นของตนเอง เป็นต้น

การขยายผลิตภัณฑ์หรือบริการ

การขยายพื้นที่ให้บริการ

บริษัทได้มุ่งมั่นพัฒนาโครงข่ายในการให้บริการมาโดยตลอด
ประกอบกับปริมาณความต้องการเชื่อมต่อสื่อสารที่เติบโตอย่างต่อเนื่องจากการพัฒนาเทคโนโลยีการสื่อสารและการค้าการลงทุนระหว่างประเทศ
บริษัทจึงได้ขยายพื้นที่ให้บริการเพื่อตอบสนองความต้องการของลูกค้า
โดยเลือกพื้นที่มีศักยภาพสูงและคุ้มค่าการลงทุน
โดยเฉพาะเส้นทางเชื่อมต่อประเทศเพื่อนบ้านซึ่งครอบคลุมการให้บริการในเมืองเศรษฐกิจในภูมิภาคกว้างขวางขึ้น
และมีเกตเวย์ 4 แห่งเพื่อเชื่อมต่อโครงข่ายระหว่างประเทศ รวมถึงโครงการเคเบิลใต้น้ำ
Malaysia-Cambodia-Thailand (MCT)
ซึ่งสามารถเชื่อมต่อระบบโครงข่ายเคเบิลใต้น้ำระบบอื่นไปทั่วโลก
การลงทุนขยายพื้นที่ให้บริการโครงข่ายทำให้ต้นทุนสูงขึ้น
แต่ในระยะยาวการใช้ประโยชน์จากโครงข่ายของบริษัทเองจะควบคุมต้นทุนโดยรวมได้ดีกว่า
อีกทั้งยังสามารถบริหารจัดการแบนด์วิธได้อย่างมีประสิทธิภาพคล่องตัว ทันต่อความต้องการของลูกค้า
และสามารถรองรับปริมาณการสื่อสารที่เติบโตอย่างรวดเร็วในอนาคต

โครงการเคเบิลใต้น้ำ MCT

ในปี 2557 บริษัทได้รับอนุญาตบริการวงจรเช่าส่วนบุคคลระหว่างประเทศภาคพื้นน้ำ
เพิ่มเติมจากใบอนุญาตประกอบกิจการโทรคมนาคมแบบที่สาม
ที่ให้บริการวงจรเช่าส่วนบุคคลระหว่างประเทศภาคพื้นดิน และในปี 2558
บริษัทได้ร่วมลงนามในสัญญาร่วมลงทุนโครงการเคเบิลใต้น้ำ Malaysia-Cambodia-Thailand
(MCT) มีระยะทางโครงข่ายกว่า 1,300 กิโลเมตรในน่านน้ำทั้ง 3 ประเทศ
โดยมีจุดขึ้นฝั่งในประเทศไทยที่ตำบลตะพง อำเภอเมือง จังหวัดระยอง
มีระยะเวลาก่อสร้างประมาณ 18 เดือน และคาดว่าสามารถเปิดให้บริการได้กลางปี 2560
ซึ่งจะรองรับการการเติบโตของปริมาณการสื่อสารระหว่างประเทศที่เพิ่มขึ้นต่อเนื่อง และลดต้นทุน
IPLC ของบริษัทในส่วนการเช่าโครงข่ายระหว่างประเทศ
รวมทั้งเป็นการพัฒนาศักยภาพของบริษัทในการเป็นศูนย์กลางการเชื่อมต่อโครงข่ายสื่อสารโทรคมนาคมในภูมิภาคอาเซียน
บริษัทมีความภาคภูมิใจที่จะเป็นบริษัทเอกชนรายแรกของไทยที่ได้รับใบอนุญาตในการวางโครงข่ายเคเบิลใต้น้ำ
ตอกย้ำความเป็นผู้นำในการให้บริการโครงข่ายการสื่อสาร
และเป็นโครงการระดับประเทศที่สะท้อนถึงวิสัยทัศน์ที่กว้างไกลของผู้บริหารที่เห็นการเติบโตของการสื่อสารในตลาดโทรคมนาคมในอนาคต
ซึ่งจะช่วยยกระดับการสื่อสารของประเทศไทยให้ทัดเทียมนานาชาติ

+----------------------------------+-----------------------------------+
| []                               | พื้นที่ให้บริการในปัจจุบัน                 |
|                                  |                                   |
|                                  | ปัจจุบันพื้นที่ให้บริการครอบคลุมพื้นที่ที่สำคัญดังนี้ |
|                                  |                                   |
|                                  | -   กรุงเทพฯและปริมณฑล              |
|                                  |                                   |
|                                  | -   อาคารสำนักงานชั้นนำในกรุงเทพฯ 84  |
|                                  |     อาคาร                         |
|                                  |                                   |
|                                  | -   นิคมอุตสาหกรรม 41 แห่ง           |
|                                  |                                   |
|                                  | -   พื้นที่เศรษฐกิจหลักใน 43 จังหวัด      |
|                                  |                                   |
|                                  | -   มีศูนย์บริการทั่วประเทศ 17 แห่ง      |
|                                  |                                   |
|                                  | IPLC Gateway                      |
|                                  |                                   |
|                                  | -   สงขลา (หาดใหญ่) เชื่อมต่อ มาเลเซีย |
|                                  |                                   |
|                                  | -   สระแก้ว เชื่อมต่อ กัมพูชา           |
|                                  |                                   |
|                                  | -   หนองคาย เชื่อมต่อ ลาว            |
|                                  |                                   |
|                                  | -   ตาก (แม่สอด) เชื่อมต่อ เมียนมาร์    |
+----------------------------------+-----------------------------------+

ภาวะตลาดและการแข่งขัน

ตลาดวงจรสื่อสารความเร็วสูงยังคงมีการเติบโตต่อเนื่องจากความต้องการติดต่อสื่อสารทางธุรกิจหลากหลายรูปแบบทั้งในประเทศและระหว่างประเทศมากขึ้นสำหรับการรับ-ส่งข้อมูลภาพและเสียง
การแพร่ภาพกระจายเสียงแบบดิจิทัลบรอดแคสต์ การสื่อสารออนไลน์ผ่าน Application
บนอุปกรณ์ไร้สายต่างๆ และการใช้งานศูนย์ข้อมูล (Data Center)
ล้วนเป็นปัจจัยสำคัญที่ทำให้ความต้องการใช้วงจรสื่อสารความเร็วสูงให้เติบโตอย่างต่อเนื่องทั้งจำนวนวงจรและแบนด์วิธ
จากข้อมูล “รายงานสภาพตลาดโทรคมนาคม ประจำไตรมาสที่ 3 ปี 2558”
ซึ่งจัดทำโดยสำนักวิชาการและจัดการทรัพยากรโทรคมนาคม สายงานกิจการโทรคมนาคม พบว่า
ช่วง 9 เดือนแรกของปี 2558 เทียบกับปีก่อนปริมาณการใช้งานบริการวงจรเช่าเพิ่มขึ้นร้อยละ
31.1 ในขณะที่อัตราการเติบโตของรายได้จากบริการวงจรเช่าอยู่ที่ประมาณร้อยละ 2.2
เมื่อเทียบกับปีก่อน สะท้อนถึงสภาวะตลาดปี 2558
ที่ยังคงมีความต้องการสื่อสารด้วยวงจรความเร็วสูงแต่ด้วยสภาพเศรษฐกิจที่ชะลอตัวและภาวะการแข่งขันสูงในตลาดส่งผลให้มูลค่าตลาดของปี
2558 มีอัตราการเติบโตค่อนข้างต่ำ จากภาวะการแข่งขัน
และความซับซ้อนของรูปแบบความต้องการ
ทำให้ผู้ให้บริการต้องปรับกลยุทธ์ทางการตลาดเพื่อให้สามารถแข่งขันได้ในด้านรูปแบบการให้บริการ
ความรวดเร็วในการส่งมอบบริการและเรื่องของราคา

สำหรับผู้ให้บริการด้านอินเทอร์เน็ตจะมีระดับการแข่งขันด้านราคาและความรวดเร็วในการให้บริการเพิ่มขึ้น
เนื่องจากมีผู้ให้บริการหลายรายในตลาด จึงต้องใช้กลยุทธ์ราคาที่เหมาะสม
สามารถแข่งขันในตลาดได้ พร้อมทั้งสามารถส่งมอบบริการได้อย่างรวดเร็ว
อันเป็นกลยุทธ์หลักในการแข่งขันในภาวะตลาดปัจจุบัน รวมทั้งการนำเสนอบริการเสริมอื่นๆ
ในรูปแบบ One Stop Service อย่างเช่น การจัดการ Firewall, Router หรืออุปกรณ์ต่างๆ
เพื่ออำนวยความสะดวกให้กับลูกค้า ซึ่งจะทำให้การบริการครบวงจรมากยิ่งขึ้น

สำหรับลูกค้าองค์กรที่เป็น End-user
จะมีการแข่งขันในเรื่องการสร้างความพึงพอใจสูงสุดให้กับลูกค้าเป็นสำคัญ
คือมุ่งเน้นเรื่องคุณภาพการให้บริการ การบริการหลังการขาย การดูแลวงจรที่ติดตั้งตลอด 24
ชั่วโมง รวมถึงความเชี่ยวชาญและประสบการณ์ในการดำเนินธุรกิจ
ซึ่งลูกค้าจะให้ความสำคัญมากกว่าเรื่องของราคา
เนื่องจากลูกค้ามีการใช้บริการกันมายาวนานอย่างต่อเนื่อง
ซึ่งผู้ให้บริการทุกรายจะต้องแข่งขันกันด้านคุณภาพในการให้บริการที่ดีที่สุด
ซึ่งถือเป็นกลยุทธ์ที่สำคัญในการแข่งขันสำหรับลูกค้ากลุ่มนี้

บริษัทมีการวางแผนเพื่อรองรับกับการขยายตัวของธุรกิจและความต้องการที่เพิ่มขึ้นดังกล่าว
เพื่อให้ตรงกับความต้องการของลูกค้าทุกกลุ่ม
ทั้งในเรื่องการนำเสนอกลยุทธ์ด้านราคาที่สามารถแข่งขันได้
คุณภาพด้านการบริการที่สร้างความพึงพอใจให้กับลูกค้า การดูแลหลังการขาย
การสร้างความเชื่อมั่นด้วยทีมงานที่มีประสบการณ์และความเชี่ยวชาญ
เพื่อรักษาความสามารถในการแข่งขันในภาวะตลาดที่มีการเติบโตอย่างรวดเร็วและต่อเนื่อง

นอกจากนั้น บริษัทยังเดินหน้าแสวงหาโอกาสทางธุรกิจใหม่ๆ เพื่อให้บริการได้หลากหลายยิ่งขึ้น อาทิ
การให้บริการ WiFi บนสถานีรถไฟฟ้า
การให้บริการโครงข่ายกับผู้ประกอบการทางด้านดิจิทัลทีวีและการวิจัยและพัฒนาการให้บริการด้วยเทคโนโลยี
FTTx
รวมทั้งการขยายโครงข่ายเคเบิลใยแก้วใต้น้ำระหว่างประเทศเพื่อรองรับประชาคมเศรษฐกิจอาเซียน
(AEC)
รวมถึงการให้บริการโครงข่ายเคเบิลใยแก้วของบริษัทเป็นโครงข่ายหลักสำหรับผู้ให้บริการพรีเมี่ยมบรอดแบนด์อินเทอร์เน็ต
เช่นบริษัท ไซแมท เทคโนโลยี จำกัด (มหาชน) บริษัทแอมเน็กซ์ จำกัด เป็นต้น
ซึ่งบริษัทเหล่านี้มีฐานลูกค้าบรอดแบนด์อินเทอร์เน็ตอยู่แล้ว
จึงเป็นการขยายฐานลูกค้าของบริษัทและการเพิ่มปริมาณการใช้ประโยชน์จากโครงข่ายที่ได้ลงทุนไปแล้ว

3. ปัจจัยเสี่ยง

1) ความเสี่ยงจากการแข่งขันในธุรกิจวงจรสื่อสารความเร็วสูง

คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)
มีอำนาจในการออกใบอนุญาตประกอบกิจการโทรคมนาคมให้แก่ผู้ประกอบการรายใหม่บนพื้นฐานแห่งหลักการการแข่งขันโดยเสรีและเป็นธรรม
บริษัทไม่สามารถคาดการณ์ได้ว่าจะมีผู้ประกอบการอื่นอีกกี่รายที่จะได้รับใบอนุญาตประกอบกิจการโทรคมนาคมเพิ่มเติม
ซึ่งหากมีจำนวนผู้ประกอบการเพิ่มขึ้นก็จะส่งผลให้การแข่งขันมีความรุนแรงมากขึ้น อย่างไรก็ตาม
การประกอบธุรกิจโทรคมนาคมนั้น
จำเป็นต้องอาศัยความสามารถและประสบการณ์ของผู้บริหารและพนักงานในการดำเนินธุรกิจ
รวมทั้งเงินลงทุนจำนวนมาก
จึงทำให้ผู้ประกอบการขนาดใหญ่จะมีความได้เปรียบในด้านการแข่งขันมากกว่าผู้ประกอบการขนาดกลาง
ขนาดเล็กและผู้ประกอบการรายใหม่ ปัจจุบันมีการแข่งขันที่สูงขึ้นทางด้านราคาในบางตลาดเช่น
บริการอินเทอร์เน็ต และมีการแข่งขันจากบริการทดแทน เช่น บริการบรอดแบนด์อินเทอร์เน็ต
อาจใช้ทดแทนบริการวงจรสื่อสารส่วนบุคคล เป็นต้น

บริษัทจึงได้วางกลยุทธ์เพื่อรองรับภาวะการแข่งขันโดยจะเน้นการประกอบธุรกิจที่บริษัทมีศักยภาพในการแข่งขันและยึดหลักความเป็นกลาง
โดยเน้นที่จะให้บริการเป็นผู้ให้บริการเฉพาะโครงข่ายเท่านั้น (Network Provider Only)
นอกจากนี้ บริษัทยังดำเนินการสร้างโครงข่ายวงจรสื่อสารความเร็วสูงที่มีคุณภาพอย่างต่อเนื่อง
เพื่อเป็นการเสริมศักยภาพในการแข่งขันกับคู่แข่งอื่นๆ
และเพิ่มความได้เปรียบทางการแข่งขันต่อไปในระยะยาว
โดยได้ขยายโครงข่ายครอบคลุมพื้นที่เศรษฐกิจที่สำคัญทั่วประเทศตั้งแต่ปี 2557
ประกอบกับแนวโน้มการเติบโตของตลาดที่มีความต้องการใช้งานสูงในยุคเศรษฐกิจดิจิทัลและยุคสื่อสังคมออนไลน์
บริษัทจึงดำเนินการขยายโครงข่ายให้มี Capacity มากขึ้นโดยใช้เทคโนโลยี DWDM ระดับ 100
Gbps ต่อแลมป์ดา และในปี 2558 บริษัทได้เริ่มทดลองเปิดให้บริการการเชื่อมโยงระดับ L3
ต่อยอดจากบริการ Metro Ethernet ที่เป็นบริการหลักของบริษัท โดยใช้เทคโนโลยี MPLS
ที่มีประสิทธิภาพในการบริหารจัดการ Traffic ได้เป็นอย่างดี
และเป็นเครื่องมือสำคัญสำหรับผู้ให้บริการวงจรสื่อสารความเร็วสูงให้มีความยืดหยุ่นในการตอบสนองความต้องการของตลาดได้รวดเร็วซึ่งเป็นหัวใจสำคัญในการแข่งขันในธุรกิจนี้
โดยคาดว่าจะพร้อมให้บริการได้ทั่วประเทศในปี 2559 อย่างไรก็ตามเทคโนโลยีทั้งสองคือ DWDM
และ MPLS
แม้ว่าจำเป็นต้องใช้เงินลงทุนสูงแต่ก็เป็นเทคโนโลยีที่สามารถจัดหาได้ไม่ยากและมีผู้ผลิตหลายราย

2) ความเสี่ยงด้านกฎหมาย กฎระเบียบ และนโยบายของรัฐที่เกี่ยวข้องกับกิจการโทรคมนาคม

การตรวจสอบสัญญาหรือข้อตกลงระหว่างบริษัทกับรัฐบาลต่างประเทศ องค์การระหว่างประเทศ
หรือบุคคลที่อยู่ในต่างประเทศ

ภายใต้บังคับของมาตรา 54 แห่ง พ.ร.บ. การประกอบกิจการโทรคมนาคม ประกอบกับประกาศ
กทช. เรื่อง
การขอความเห็นชอบสัญญาอันเกี่ยวเนื่องกับการประกอบกิจการโทรคมนาคมที่ทำกับรัฐบาลต่างประเทศ
องค์การระหว่างประเทศ หรือบุคคลที่อยู่ในต่างประเทศ พ.ศ. 2549 ระบุว่า
บริษัทมีหน้าที่จัดส่งร่างสัญญาหรือร่างความตกลงใดๆ
เกี่ยวกับการประกอบกิจการและการให้บริการโทรคมนาคมที่จะเข้าทำกับรัฐบาลต่างประเทศ
องค์กรระหว่างประเทศ และบุคคลหรือนิติบุคคลที่อยู่ในต่างประเทศ
รวมถึงการแก้ไขเปลี่ยนแปลงหรือยกเลิกสัญญาหรือความตกลงดังกล่าว เพื่อขอความเห็นชอบจาก
กสทช. เว้นแต่สัญญาหรือความตกลงต่างๆ
ดังกล่าวจะเข้าข่ายเป็นการจัดซื้อจัดจ้างตามปกติตามข้อกำหนดและเงื่อนไขที่ กสทช.
ประกาศกำหนด โดย กทช. อาจร้องขอให้บริษัทแก้ไขสัญญาหรือความตกลงใดๆ ข้างต้น
ภายใต้เงื่อนไขที่ กสทช. กำหนด ซึ่งในปัจจุบัน
บริษัทได้ทำสัญญาการให้บริการให้เช่าโครงข่ายแก่ลูกค้าซึ่งเป็นบริษัทต่างประเทศจำนวนหนึ่ง
และบริษัทยังคงมีแผนที่จะขยายธุรกิจดังกล่าวเพิ่มเติมเพื่อให้ครอบคลุมถึงกลุ่มผู้ให้บริการโทรคมนาคมระหว่างประเทศ
(International Carrier) ที่ตั้งอยู่ในต่างประเทศ ดังนั้น ภายใต้บังคับของมาตรา 54 แห่ง
พ.ร.บ. การประกอบกิจการโทรคมนาคม
อาจส่งผลให้บริษัทมีข้อจำกัดในการเข้าทำสัญญาดังกล่าวซึ่งอาจส่งผลกระทบต่อการดำเนินการตามแผนการขยายธุรกิจของบริษัท
รวมถึงรายได้ที่บริษัทจะได้รับจากการขยายฐานลูกค้าไปยังกลุ่มผู้ให้บริการโทรคมนาคมในต่างประเทศในอนาคต

การดำเนินการขับเคลื่อนนโยบายดิจิทัลเพื่อเศรษฐกิจและสังคมของรัฐบาล

ในปี 2558 รัฐบาลได้มีดำริที่จะขับเคลื่อนนโยบายดิจิทัลเพื่อเศรษฐกิจและสังคม
โดยกระทรวงเทคโนโลยีสารสนเทศและการสื่อสาร (กระทรวงไอซีที)
ได้จัดทำร่างแผนพัฒนาเศรษฐกิจและสังคมดิจิทัล พ.ศ. 2559-2563 ขึ้น
รวมทั้งได้มีการจัดทำร่างกฎหมายใหม่หลายฉบับเพื่อเตรียมเข้าสู่การพิจารณาของสภานิติบัญญัติแห่งชาติ
เช่น ร่าง พ.ร.บ. แก้ไขเพิ่มเติม พ.ร.บ.
องค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์และกิจการโทรคมนาคม, ร่างพ.ร.บ. แก้ไขเพิ่มเติม พ.ร.บ.
การกระทำความผิดเกี่ยวกับคอมพิวเตอร์, ร่าง พ.ร.บ. ว่าด้วยการส่งเสริมเศรษฐกิจดิจิทัล ฯลฯ
เป็นต้น บริษัทได้ติดตามการดำเนินการของกระทรวงไอซีทีเกี่ยวกับร่างแผนพัฒนาฯ แล้วพบว่า
เนื้อหาของร่างแผนพัฒนาเศรษฐกิจและสังคมดิจิทัล พ.ศ. 2559-2563
ส่วนใหญ่จะส่งผลกระทบในเชิงบวกต่อการดำเนินกิจการของบริษัทในฐานะผู้ให้บริการโครงสร้างพื้นฐานด้านการสื่อสารดิจิทัล
เพราะนโยบายดิจิทัลเพื่อเศรษฐกิจและสังคมจะช่วยส่งเสริมและสนับสนุนให้มีการใช้บริการโครงสร้างพื้นฐานด้านการสื่อสารดิจิทัลมากขึ้น
ส่วนการจัดทำร่างกฎหมายใหม่หลายฉบับดังกล่าวมานั้น
บริษัทประเมินว่าบริษัทน่าจะได้รับผลกระทบจากกฎหมายใหม่บ้าง แต่เนื่องจากกฎหมายใหม่ต่างๆ
นี้ยังอยู่ในระหว่างขั้นตอนการดำเนินการจัดทำและยังไม่ได้ประกาศใช้
ประกอบกับรายละเอียดของเนื้อหากฎหมายยังไม่แน่นอน
จึงยังเป็นการยากที่จะประเมินผลกระทบอย่างชัดเจนว่าจะมีผลกระทบในเชิงใดต่อบริษัทบ้าง
หรือมากน้อยเพียงใด อย่างไรก็ดี บริษัทจะติดตามเรื่องนี้อย่างใกล้ชิดต่อไป

3) ความเสี่ยงเนื่องด้วยโครงข่าย อุปกรณ์ ระบบการทำงาน ระบบคอมพิวเตอร์
และทรัพย์สินอื่นที่ใช้ในการ

ดำเนินงานของบริษัท

(ก) ความเสี่ยงเนื่องด้วยโครงข่าย

ภายใต้บังคับของมาตรา 39 วรรคหนึ่ง แห่ง พ.ร.บ. การประกอบกิจการโทรคมนาคม พ.ศ.
2544 ในการดำเนินการให้บริการโทรคมนาคม ถ้าผู้รับใบอนุญาตมีเหตุต้องปักหรือตั้งเสา
หรือเดินสาย วางท่อ และติดตั้งอุปกรณ์ประกอบใดๆ และจำเป็นต้องใช้สิทธิตามมาตรานี้
ให้ผู้รับอนุญาตเสนอต่อ กสทช. เพื่อให้ความเห็นชอบก่อนดำเนินการ เมื่อ กสทช.
ได้ให้ความเห็นชอบแล้ว จึงให้ผู้รับอนุญาตเป็นผู้มีสิทธิแห่งทาง (Right of Way)
ในเส้นทางที่ได้ยื่นขอความเห็นชอบนั้น ซึ่งในปัจจุบันบริษัทได้ยื่นขอ และได้รับความเห็นชอบจาก
กสทช. ให้เป็นผู้มีสิทธิแห่งทางในเส้นทางที่บริษัทสร้างโครงข่ายแล้วอย่างต่อเนื่อง
ส่วนปัญหาที่เกิดจากผู้ที่เป็นเจ้าของสิทธิแห่งทางบางรายยังขาดความรู้ความเข้าใจในสิทธิและหน้าที่
รวมทั้งไม่เข้าใจถึงสิทธิของผู้ได้รับใบอนุญาตประกอบกิจการโทรคมนาคมตามกฎหมายในการที่บริษัทจะสามารถเข้าไปให้บริการในพื้นที่ของเจ้าของสิทธิแห่งทางเมื่อได้รับอนุญาตจาก
กสทช. ทำให้บริษัทไม่สามารถขยายพื้นที่การให้บริการไปยังที่ต่างๆ ได้ตามแผนที่วางไว้
ตัวอย่างเช่น พื้นที่ในเขตนิคมอุตสาหกรรมบางแห่ง เป็นต้น
ปัจจุบันปัญหาดังกล่าวได้คลี่คลายลงไปพอสมควรเพราะบริษัทสามารถสร้างความเข้าใจที่ถูกต้องให้แก่เจ้าของสิทธิแห่งทางต่างๆ
ได้มากขึ้นและทำให้บริษัทสามารถเข้าไปในพื้นที่เช่นนิคมอุตสาหกรรมได้เพิ่มขึ้น

ปัจจุบันบริษัทได้ประสบกับปัญหาโครงการนำสายไฟฟ้าลงใต้ดินในถนนเส้นหลักของเขตพื้นที่ชั้นในบางแห่งในเขตกทม.
ของการไฟฟ้านครหลวง ทำให้ไม่สามารถพาดสายสื่อสารกับเสาไฟฟ้าได้
บริษัทจึงได้ดำเนินการแก้ไขโดยการปรับย้ายแนวเส้นทางโครงข่ายเพื่อไม่ให้มีผลกระทบกับการให้บริการ
รวมทั้งยังได้ขอร้อยสายใต้ดินของการไฟฟ้านครหลวง ร่วมกับผู้ประกอบการรายอื่นๆ ที่เกี่ยวข้อง
เพื่อเป็นเส้นทางสำรอง (Protection) ในการให้บริการได้อย่างมีประสิทธิภาพมากขึ้น

ส่วนปัญหาเรื่องการประกาศเส้นทางวิกฤตห้ามพาดสายสื่อสารเพิ่มเติมที่การไฟฟ้าส่วนภูมิภาคได้แจ้งมาให้ผู้ประกอบการทุกรายหลีกเลี่ยงการพาดสายในเส้นทางนั้นๆ
เพื่อลดความเสี่ยงเรื่องอุบัติเหตุ ความไม่ปลอดภัยต่างๆ
ที่อาจเกิดขึ้นกับชีวิตและทรัพย์สินของผู้สัญจรไปมา
การประกาศเส้นทางวิกฤตห้ามพาดสายสื่อสารเพิ่มเติมนี้ส่งผลให้บริษัทได้รับผลกระทบต่อระยะเวลาการติดตั้งบริการแก่ลูกค้า
แต่ทั้งนี้ บริษัทยังสามารถให้บริการอย่างต่อเนื่อง
และบริษัทได้ให้ความร่วมมือและประสานงานกับการไฟฟ้าส่วนภูมิภาคร่วมกับผู้ประกอบการทั่วไปในการจัดระเบียบโครงข่ายให้มีความปลอดภัยมากยิ่งขึ้นเพื่อเป็นภาพลักษณ์ที่ดีต่อบริษัท

นอกจากนี้ บริษัทมีเส้นทางโครงข่ายที่ได้รับความเห็นชอบจาก กสทช.
ให้เป็นผู้มีสิทธิแห่งทางแล้วจำนวนหนึ่ง ซึ่งบริษัทได้ดำเนินการติดตั้งไปแล้ว
และที่ยังอยู่ในระหว่างการรอผลการพิจารณาอนุญาตอย่างเป็นทางการจากหน่วยงานเจ้าของสิทธิแห่งทาง
เช่น หน่วยงานของรัฐ หรือผู้ให้บริการสาธารณูปโภค
ตามหลักเกณฑ์และเงื่อนไขที่หน่วยงานของรัฐหรือผู้ให้บริการสาธารณูปโภคนั้นๆ กำหนด ดังนั้น
บริษัทอาจมีภาระที่จะต้องชำระค่าธรรมเนียมการติดตั้ง ค่าบำรุงรักษา
ค่าใช้จ่ายในการดำเนินการที่เกิดขึ้นเพิ่มเติม อันอาจส่งผลให้บริษัทมีต้นทุนทางธุรกิจเพิ่มสูงขึ้น
และอาจกระทบต่อความสามารถในการทำกำไรของบริษัท

(ข) ความเสี่ยงเนื่องด้วยอุปกรณ์ ระบบการทำงาน ระบบคอมพิวเตอร์
และทรัพย์สินอื่นที่ใช้ในการดำเนินงานของบริษัท

เนื่องจากธุรกิจของบริษัทเป็นธุรกิจที่มีลักษณะเฉพาะซึ่งเกี่ยวข้องกับเทคโนโลยีที่ซับซ้อน
การประกอบธุรกิจของบริษัทจึงจำเป็นต้องมีระบบบริหารจัดการเครือข่ายที่ดี
ซึ่งระบบดังกล่าวจะต้องทำงานได้อย่างมีเสถียรภาพตลอดเวลา
เพื่อตอบสนองความต้องการของลูกค้า
หากระบบการทำงานทั้งหมดที่เกี่ยวข้องโดยเฉพาะกับการให้บริการวงจรสื่อสารความเร็วสูงนั้นเกิดเหตุขัดข้องขึ้นกับโครงข่ายหลักก็อาจส่งผลกระทบต่อการทำงานของวงจรอื่นๆ
ในวงกว้าง

ด้วยเหตุนี้ บริษัทจึงได้วางแผนการทำงานที่รัดกุมโดยมีการจัดตั้งศูนย์ปฏิบัติการเครือข่ายสำรอง
(Disaster Recovery Operation Center : DROC) ซึ่งได้เปิดใช้งานแล้วเมื่อไตรมาส 2 ปี
2556 เพื่อรองรับกรณีเหตุภัยพิบัติหรือเหตุฉุกเฉินเพื่อการให้บริการอย่างต่อเนื่องตลอดเวลา
สำหรับระบบการทำงานภายในบริษัท
บริษัทมีนโยบายป้องกันความเสี่ยงโดยมีระบบควบคุมการเข้าออกห้องปฏิบัติการของบริษัท
โดยจะอนุญาตให้พนักงานที่ผ่านการอบรมและได้ใบรับรองคุณวุฒิตามที่บริษัทกำหนดเท่านั้นที่จะสามารถเข้าห้องควบคุมการปฏิบัติการได้เพื่อลดความผิดพลาดที่เกิดจากบุคคล

ในส่วนของการคัดสรรเครื่องมืออุปกรณ์และสายเคเบิลใยแก้วนำแสงนั้น
บริษัทได้ให้ความสำคัญในเรื่องคุณภาพเป็นอย่างมาก
โดยอ้างอิงมาตรฐานสากลแยกตามประเภทของระบบโครงข่าย
อุปกรณ์โครงข่ายและสายเคเบิลในการให้บริการ เพื่อให้บริการโครงข่ายมีมาตรฐาน มีความยึดหยุ่น
และสามารถเชื่อมต่อกับผู้ใช้บริการหรือคู่ค้าได้อย่างมีประสิทธิภาพ
โดยบริษัทได้จัดให้มีชุดอุปกรณ์สำรอง ชุดที่ 2 ซึ่งติดตั้งพร้อมใช้งานลักษณะ Hot-standby
ในส่วนของอุปกรณ์หลักที่สำคัญของโครงข่ายหลัก (Core Network) เช่น ระบบ Power Supply
และ CPU เพื่อให้สามารถทดแทนกับอุปกรณ์หลักในกรณีที่เกิดปัญหาได้ทันที
ส่วนการติดตั้งสายเคเบิลใยแก้วนำแสง บริษัทติดตั้งสายเคเบิลใยแก้วนำแสงอย่างน้อย 2
เส้นทางให้กับโครงข่ายหลักและไม่ทับซ้อนในทางกายภาพเพื่อความปลอดภัยในกรณีที่สายเคเบิลใยแก้วนำแสงเส้นใดเส้นหนึ่งเกิดการชำรุด
นอกจากนี้ บริษัทยังมีนโยบายป้องกันล่วงหน้าก่อนเกิดปัญหา (Preventive)
โดยการหาจุดบกพร่องและรีบดำเนินการแก้ไขก่อนที่ความผิดพลาดต่างๆ จะเกิดขึ้น
โดยทีมงานผู้เชี่ยวชาญทางด้านเทคนิคจะเข้าดำเนินการตรวจสอบข่ายสาย อุปกรณ์หลัก
ตลอดจนอุปกรณ์สนับสนุนต่างๆ ให้อยู่ในสภาพพร้อมใช้งานทุกเมื่อ เช่น
การตรวจสอบว่าข่ายสายอยู่ในสภาพที่เสี่ยงต่อการเกิดอันตรายหรือไม่
การเข้าบำรุงรักษาเครื่องปรับอากาศภายในชุมสายเป็นประจำ
การทดสอบอุปกรณ์หลักและอุปกรณ์เกี่ยวเนื่องให้อยู่ในสภาพที่พร้อมใช้งาน เป็นต้น นอกจากนี้
ในส่วนของระบบเทคโนโลยีสารสนเทศ
บริษัทได้จัดทำและดำเนินงานตามแผนแม่บทเทคโนโลยีสารสนเทศ 3 ปี (2558-2560)
ที่สอดคล้องกับกับแผนการดำเนินธุรกิจของบริษัท เพื่อสนับสนุนกิจกรรมด้านต่างๆ
ของทุกหน่วยงานให้เกิดประสิทธิภาพมากยิ่งขึ้น ตลอดจนสามารถนำไปสู่การสร้างระเบียบแบบแผน
การบูรณาการข้อมูล และการรักษาความมั่นคงปลอดภัยของข้อมูลและระบบงานต่างๆ
เพื่อให้ระบบงานต่างๆ สามารถใช้งานได้ต่อเนื่องตลอดเวลา
ภายใต้กรอบงบประมาณที่เกิดความคุ้มค่าที่สุดต่อบริษัท

4) ความเสี่ยงจากการพึ่งพิงผู้บริหาร

เนื่องจากธุรกิจของบริษัทเป็นธุรกิจที่มีลักษณะเฉพาะซึ่งเกี่ยวข้องกับเทคโนโลยีและกฎเกณฑ์ที่เกี่ยวข้องกับการประกอบธุรกิจที่ซับซ้อน
บริษัทจึงต้องอาศัยความรู้ความสามารถ ความชำนาญและประสบการณ์ของบุคลากรในสาขาต่างๆ
เพื่อร่วมกันพัฒนาบริษัท นอกจากนี้ บริษัทยังให้ความสำคัญกับการวางแผนทดแทนตำแหน่ง
(Succession Plan) และจัดทำแผนการพัฒนาพนักงานที่มีขีดความสามารถในการทำงานสูง
(Talent Management System) เพื่อให้บริษัทมีแนวทางในการคัดสรร
พัฒนาและธำรงรักษากลุ่มบุคลากรระดับจัดการจนถึงระดับบริหารที่มีผลงานโดดเด่น
และมีศักยภาพในการเติบโตเป็นผู้บริหารองค์กรในภายหน้า
ทำหน้าที่ขับเคลื่อนการดำเนินงานขององค์กรทั้งในปัจจุบันและอนาคต
และเชื่อมโยงกับการวางแผนทดแทนตำแหน่งดังกล่าวถึงข้างต้น
รวมทั้งได้จัดสรรงบประมาณเพื่อการฝึกอบรมและพัฒนาบุคลากรทุกระดับ
ผ่านแนวทางการเรียนรู้และการพัฒนาที่หลากหลายและต่อเนื่อง เช่น
การให้ทุนการศึกษาต่อในระดับปริญญาตรี และปริญญาโทในด้านต่างๆ เช่น บริหารธุรกิจ
เทคโนโลยีสารสนเทศและวิศวกรรม การให้พนักงานได้รับการอบรม ทั้งทางด้านทักษะวิชาชีพ
และทักษะในการทำงานต่างๆ ซึ่งทำให้พนักงานมีความรู้ความสามารถเพิ่มขึ้นอย่างต่อเนื่อง
เพื่อเตรียมความพร้อมของพนักงานสำหรับรองรับการขยายธุรกิจในอนาคต นอกจากนี้
การสร้างวัฒนธรรมองค์กรให้มีการทำงานแบบกระจายอำนาจ
ทำให้พนักงานโดยเฉพาะผู้บริหารระดับกลางได้มีส่วนร่วมในการระดมความคิดและร่วมกำหนดแนวทางและตัดสินใจในการปฏิบัติงาน
อีกทั้งการให้ความสำคัญกับการทำงานร่วมกันเป็นหมู่คณะ (Team Work)
ทั้งในสายงานเดียวกันและต่างสายงาน จึงสามารถร่วมกันแก้ไขปัญหาต่างๆ ที่เกิดขึ้นได้ดีตลอดมา

5) ความเสี่ยงจากกลุ่มผู้ถือหุ้นรายใหญ่มีอิทธิพลต่อการกำหนดนโยบายและการบริหารจัดการบริษัท

กลุ่มผู้ถือหุ้นรายใหญ่ซึ่งปัจจุบันดำรงตำแหน่งกรรมการและผู้บริหารตามคำนิยามของสำนักงานคณะกรรมการกำกับหลักทรัพย์และตลาดหลักทรัพย์
มีสัดส่วนในการถือหุ้นรวมกัน ณ วันที่ 31 ธันวาคม 2558 คิดเป็นร้อยละ 50.90 ของทุนที่ชำระแล้ว
ซึ่งทำให้สามารถควบคุมมติที่ประชุมผู้ถือหุ้นหรือการลงมติในเรื่องที่ต้องใช้เสียงส่วนใหญ่ของที่ประชุมผู้ถือหุ้น
โดยที่ผู้ถือหุ้นรายอื่นๆ
อาจไม่สามารถรวบรวมคะแนนเสียงเพื่อตรวจสอบและถ่วงดุลกับผู้ถือหุ้นรายใหญ่ได้ อย่างไรก็ตาม
ผู้ถือหุ้นรายใหญ่จะงดลงคะแนนเสียงในวาระที่ผู้ถือหุ้นรายใหญ่มีส่วนได้ส่วนเสีย

6) ความเสี่ยงจากภัยธรรมชาติ ภัยจลาจลและภัยก่อการร้าย

จากการเปลี่ยนแปลงสภาวะแวดล้อมของโลกที่ทำให้เกิดภัยธรรมชาติร้ายแรง ปัญหาเศรษฐกิจ
การเมืองทำให้เกิดการชุมนุมประท้วง เกิดเหตุจลาจลและก่อการร้าย
ก่อให้เกิดความเสียหายต่อภาคเศรษฐกิจโดยรวม และอาจเกิดความเสียหายต่อธุรกิจของบริษัทได้
บริษัทจึงได้ตระหนักถึงความเสี่ยงภัยดังกล่าวเป็นอย่างดี
และได้จัดการรวมประเด็นเหล่านี้ไว้ในการบริหารความเสี่ยงขององค์กร
โดยได้จัดทำแผนการดำเนินธุรกิจต่อเนื่อง (Business Continuity Plan)
เพื่อให้การบริการลูกค้าเป็นไปอย่างราบรื่นที่สุด
โดยได้จัดทำเป็นแนวทางให้พนักงานทุกฝ่ายทุกระดับนำไปปฏิบัติเมื่อเกิดเหตุการณ์ฉุกเฉินต่างๆ ขึ้น
และจัดให้มีการซ้อมเสมือนมีเหตุการณ์ผิดปกติเกิดขึ้นอยู่สม่ำเสมอ นอกจากนี้
ในการออกแบบโครงข่ายของบริษัท จะจัดให้มีเส้นทางสำรอง (Redundant Route)
เพื่อเพิ่มเสถียรภาพของวงจรสื่อสารและการส่งมอบบริการให้แก่ลูกค้า
ในส่วนของการประกันวินาศภัยทรัพย์สิน
บริษัทได้จัดให้มีประกันวินาศภัยอุปกรณ์โครงข่ายของบริษัทอย่างเหมาะสม
ประกอบไปด้วยอุปกรณ์ชุมสาย
และสายเคเบิลใยแก้วนำแสงที่ติดตั้งอยู่ในพื้นที่ส่วนบุคคลและในพื้นที่สาธารณะ อย่างไรก็ตาม
ในกรณีของทรัพย์สินในส่วนที่ติดตั้งอยู่ในพื้นที่สาธารณะ (ส่วนใหญ่เป็นสายเคเบิลใยแก้วนำแสง) นั้น
ปัจจุบันยังไม่มีผู้รับประกันวินาศภัย

4. ทรัพย์สินที่ใช้ในการประกอบธุรกิจ

4.1 ทรัพย์สินถาวรหลักของบริษัท

  บริษัทมีทรัพย์สินถาวรหลักที่ใช้ในการประกอบธุรกิจ ดังนี้

  ------------------------------- ----------------------- ------------ -------------- -----------
  ประเภททรัพย์สิน                    มูลค่าบัญชีสุทธิ^(หมายเหตุ1)                ลักษณะกรรมสิทธิ์   ภาระผูกพัน
                                  (ล้านบาท)                                            

                                  31 ธ.ค. 2557            31 ธ.ค. 2558                

  อุปกรณ์โครงข่าย**                  2,048.55                2,427.49     เป็นเจ้าของ      หมายเหตุ 2-4

  อุปกรณ์โครงข่ายระหว่างติดตั้ง          336.74                  429.23       เป็นเจ้าของ      -

  ที่ดิน                             26.81                   28.21        เป็นเจ้าของ      

  อาคารและส่วนปรับปรุงสินทรัพย์เช่า      142.51                  148.00       เป็นเจ้าของ      -

  เครื่องตกแต่งติดตั้งและอุปกรณ์สำนักงาน   87.77                   84.44        เป็นเจ้าของ      หมายเหตุ 5

  ยานพาหนะ                        3.06                    1.73         เป็นเจ้าของ      -

  สินทรัพย์ระหว่างก่อสร้าง              0.11                    99.93        เป็นเจ้าของ      หมายเหตุ 6

  รวม                             2,645.55                3,219.03                    
  ------------------------------- ----------------------- ------------ -------------- -----------

หมายเหตุ 1 มูลค่าบัญชีสุทธิหลังค่าเสื่อมราคาสะสม

  2 ณ วันที่ 31 ธันวาคม 2558 บริษัทฯมีอุปกรณ์โครงข่ายซึ่งมีมูลค่าสุทธิตามบัญชีจำนวน 11
  ล้านบาท (2557: 12 ล้านบาท) ติดตั้งอยู่ในพื้นที่ของคู่สัญญารายหนึ่ง
  โดยเมื่อสิ้นสุดระยะเวลาสัญญา อุปกรณ์โครงข่ายดังกล่าวจะตกเป็นกรรมสิทธิ์ของคู่สัญญาทันที
  โดยบริษัทฯให้สิทธิแก่คู่สัญญาใช้ประโยชน์จากอุปกรณ์โครงข่ายบางส่วน
  และมีภาระผูกพันที่ต้องแบ่งรายได้จากอุปกรณ์โครงข่ายข้างต้นบางส่วนให้แก่คู่สัญญาตามสัดส่วนที่ระบุไว้ในสัญญาเป็นรายปีตลอดอายุสัญญา
  นอกจากนี้
  บริษัทฯตกลงชำระส่วนแบ่งรายได้ขั้นต่ำตามจำนวนที่ระบุในสัญญาเพื่อเป็นการประกันรายได้ให้กับคู่สัญญา

  3 ณ วันที่ 31 ธันวาคม 2558 บริษัทฯมีอุปกรณ์โครงข่ายมูลค่าสุทธิตามบัญชีจำนวน 20 ล้านบาท
  (2557: 21 ล้านบาท)
  ซึ่งอยู่ภายใต้บันทึกความเข้าใจการร่วมจัดสร้างและบริหารจัดการกับอีกฝ่ายหนึ่ง
  ซึ่งเมื่อสิ้นสุดระยะเวลาบันทึกความเข้าใจ
  บริษัทฯตกลงโอนกรรมสิทธิ์อุปกรณ์โครงข่ายดังกล่าวเป็นของอีกฝ่ายหนึ่ง
  โดยคิดราคาตามที่ทั้งสองฝ่ายจะตกลงกัน

  4 ณ วันที่ 31 ธันวาคม 2558
  บริษัทฯมีอุปกรณ์โครงข่ายจำนวนหนึ่งซึ่งตัดค่าเสื่อมราคาหมดแล้วแต่ยังใช้งานอยู่
  มูลค่าตามบัญชีก่อนหักค่าเสื่อมราคาสะสมและค่าเผื่อการด้อยค่าของสินทรัพย์ดังกล่าว
  มีจำนวนเงินประมาณ 174 ล้านบาท (2557: 154 ล้านบาท)

  5 ณ วันที่ 31 ธันวาคม 2558
  บริษัทฯมีอุปกรณ์จำนวนหนึ่งซึ่งตัดค่าเสื่อมราคาหมดแล้วแต่ยังใช้งานอยู่
  มูลค่าตามบัญชีก่อนหักค่าเสื่อมราคาสะสมของสินทรัพย์ดังกล่าวมีจำนวนเงินประมาณ 44 ล้านบาท
  (2557: 28 ล้านบาท)

  6 ณ วันที่ 31 ธันวาคม 2558 สินทรัพย์ระหว่างก่อสร้าง 99.93
  ล้านบาทส่วนใหญ่เป็นสินทรัพย์โครงการเคเบิลใต้น้ำ MCT

4.2 สินทรัพย์ที่ไม่มีตัวตนของบริษัท

สินทรัพย์ไม่มีตัวตนของบริษัท แสดงด้วยราคาทุนหักค่าตัดจำหน่ายสะสม ณ สิ้นปี 2558 มีจำนวน
22.81 ล้านบาท ประกอบด้วยคอมพิวเตอร์ซอฟต์แวร์ 21.17 ล้านบาท
และคอมพิวเตอร์ซอฟต์แวร์ระหว่างติดตั้ง 1.64 ล้านบาท

สำหรับทรัพย์สินที่ไม่มีตัวตนที่สำคัญอื่นๆ เช่น เครื่องหมายบริการ “Symphony” ของบริษัทนั้น ณ
ปัจจุบันบริษัทอยู่ระหว่างการดำเนินการยื่นขอจดตราสัญลักษณ์ Symphony
โดยบริษัทไม่สามารถจดทะเบียนชื่อ Symphony ได้เนื่องจากถือว่าเป็นคำสามัญทั่วไป

4.3 สัญญาเช่าระยะยาว

บริษัทมีสัญญาเช่าพื้นที่และสัญญาให้บริการส่วนกลางและเครื่องอำนวยความสะดวกและอุปกรณ์เสริมทั่วไปกับบริษัท
แม็กซ์ ฟิวเจอร์ จำกัด (เดิมบริษัท ซันทาวเวอร์ส จำกัด) เมื่อวันที่ 1 มิถุนายน 2553
โดยสาระสำคัญของสัญญาจะเป็นการเช่าพื้นที่และใช้บริการในพื้นที่ส่วนกลางในอาคารซันทาวเวอร์ส
ชั้นที่ 35-37 ของอาคารบี เนื้อที่รวมประมาณ 4,125 ตารางเมตร ระยะเวลาการเช่า 3 ปี
โดยนับตั้งแต่วันที่ 1 กรกฎาคม 2556 สิ้นสุดในวันที่ 30 มิถุนายน 2559
และมีคำมั่นในการต่อสัญญาได้คราวละ 3 ปี

5. ข้อพิพาททางกฎหมาย

บริษัทไม่มีคดีพิพาททางกฎหมายใดๆ
ที่คดียังไม่สิ้นสุดที่จะมีผลกระทบด้านลบต่อบริษัทหรือบริษัทย่อยเป็นจำนวน สูงกว่าร้อยละ 5
ของส่วนของผู้ถือหุ้น ณ วันที่ 31 ธันวาคม 2558

6. ข้อมูลทั่วไปและข้อมูลสำคัญอื่น

ชื่อย่อ SYMC (จดทะเบียนในตลาดหลักทรัพย์แห่งประเทศไทย)

ชื่อบริษัท บริษัท ซิมโฟนี่ คอมมูนิเคชั่น จำกัด (มหาชน)

ชื่อภาษาอังกฤษ Symphony Communication Public Company Limited

ประกอบธุรกิจ ผู้ให้บริการวงจรสื่อสารความเร็วสูง

ที่ตั้งสำนักงานใหญ่ 123 ซันทาวเวอร์ส อาคารบี ชั้น 35 – 37 ถนนวิภาวดีรังสิต แขวงจอมพล

เขตจตุจักร กรุงเทพมหานคร 10900

ที่ตั้งคลังสินค้า 65/1 หมู่ 3 ถนนพหลโยธิน ตำบลคลองหนึ่ง อำเภอคลองหลวง จังหวัดปทุมธานี
12120

ที่ตั้งสำนักงานสาขาและศูนย์บริการ

1)  สำนักงานสาขาภาคตะวันออก อมตะนคร

  เลขที่ 700/640 หมู่ที่ 7 ตำบลดอนหัวฬ่อ อำเภอเมืองชลบุรี จังหวัดชลบุรี 20000

2)  ศูนย์บริการสาขากบินทร์บุรี

  เลขที่ 103 หมู่ที่ 16 ตำบลเมืองเก่า อำเภอกบินทร์บุรี จังหวัดปราจีนบุรี 25240

3)  ศูนย์บริการสาขาหาดใหญ่

  เลขที่ 1173 หมู่ที่ 3 ถนนเลี่ยงเมือง (สายเอเซีย) ตำบลควนลัง อำเภอหาดใหญ่

  จังหวัดสงขลา 90110

4)  ศูนย์บริการสาขาแหลมฉบัง

  เลขที่ 31/73 หมู่ที่ 9 ตำบลทุ่งสุขลา อำเภอศรีราชา จังหวัดชลบุรี 20230

5)  ศูนย์บริการสาขานครราชสีมา

  เลขที่ 19/47 ลำปรุ 2 ตำบลในเมือง อำเภอเมืองนครราชสีมา จังหวัดนครราชสีมา 30000

6)  ศูนย์บริการสาขาภูเก็ต

  เลขที่ 46/125 หมู่ที่ 6 ตำบลรัษฎา อำเภอเมืองภูเก็ต จังหวัดภูเก็ต 83000

7)  ศูนย์บริการสาขาขอนแก่น

  เลขที่ 108/138 หมู่ที่ 14 ตำบลในเมือง อำเภอเมืองขอนแก่น จังหวัดขอนแก่น 40000

8)  ศูนย์บริการสาขาพิษณุโลก

  เลขที่ 362/5 หมู่ที่ 3 ตำบลอรัญญิก อำเภอเมืองพิษณุโลก จังหวัดพิษณุโลก 65000

9)  ศูนย์บริการสาขาเชียงใหม่

  เลขที่ 39/7 ถนนทิพยเนตร ตำบลหายยา อำเภอเมืองเชียงใหม่ จังหวัดเชียงใหม่ 50100

10) ศูนย์บริการสาขาสมุทรสาคร

  เลขที่ 88/304 หมู่ที่ 1 ตำบลท่าทราย อำเภอเมืองสมุทรสาคร จังหวัดสมุทรสาคร 74000

11) ศูนย์บริการสาขาพระนครศรีอยุธยา

  เลขที่ 89/5-6 หมู่ที่ 3 ตำบลคลองสวนพลู อำเภอพระนครศรีอยุธยา

  จังหวัดพระนครศรีอยุธยา 13000

12) ศูนย์บริการสาขาประจวบคีรีขันธ์

  เลขที่ 208 ถนนประจวบศิริ ตำบลประจวบคีรีขันธ์ อำเภอเมืองประจวบคีรีขันธ์
  จังหวัดประจวบคีรีขันธ์ 77000

13) ศูนย์บริการสาขาแม่สอด

  เลขที่ 1086/3 หมู่ที่ 1 ตำบลท่าสายลวด อำเภอแม่สอด จังหวัดตาก 63110

14) ศูนย์บริการสาขาสุราษฎร์ธานี

  เลขที่ 17/53-54 หมู่ที่ 1 ถนนวัดโพธิ์-บางใหญ่ ตำบลมะขามเตี้ย อำเภอเมืองสุราษฎร์ธานี
  จังหวัดสุราษฎร์ธานี 84000

15) ศูนย์บริการสาขาอุบลราชธานี

  เลขที่ 48/10 หมู่ที่ 23 ตำบลขามใหญ่ อำเภอเมืองอุบลราชธานี จังหวัดอุบลราชธานี 34000

16) ศูนย์บริการสาขาหนองคาย

  เลขที่ 149/3 หมู่ที่ 4 ตำบลมีชัย อำเภอเมืองหนองคาย จังหวัดหนองคาย 43000

17) ศูนย์บริการสาขาตาก

  เลขที่ 64/27 หมู่ที่ 6 ตำบลไม้งาม อำเภอเมืองตาก จังหวัดตาก 63000

18) ศูนย์บริการย่อยสาขาลำพูน

  เลขที่ 193/21 หมู่ที่ 6 ตำบลบ้านกลาง อำเภอเมืองลำพูน จังหวัดลำพูน 51000

เลขทะเบียนบริษัท 0107553000107

Home Page www.symphony.net.th

โทรศัพท์ 02-101-1111

โทรสาร 02-101-1133

ทุนจดทะเบียน 306,000,000 บาท

หุ้นที่ออกและเรียกชำระ

เต็มมูลค่าแล้ว 300,364,200 หุ้น มูลค่าหุ้นละ 1 บาท

จำนวนหุ้นที่มีสิทธิออกเสียง หุ้นสามัญ จำนวน 300,364,200 หุ้น

รอบระยะเวลาบัญชี 1 มกราคม – 31 ธันวาคม

ข้อมูลบริษัทย่อย

บริษัท ไดมอนด์ ไลน์ เซอร์วิสเซส จำกัด ประกอบกิจการบริการติดตั้ง ซ่อมบำรุง
และดูแลรักษาโครงข่ายสายตอนนอกและอุปกรณ์โทรคมนาคม รวมทั้งการร่วมลงทุนกับบริษัทอื่น
ด้วยทุนจดทะเบียน 5,000,000 บาท โดยบริษัทถือหุ้นร้อยละ 99.99

ตั้งอยู่ที่ 99/417 ถนนนนทรี แขวงช่องนนทรี เขตยานนาวา กรุงเทพมหานคร 10120

ข้อมูลของบุคคลอ้างอิง

นายทะเบียนหลักทรัพย์ บริษัท ศูนย์รับฝากหลักทรัพย์ (ประเทศไทย) จำกัด

93 ถนนรัชดาภิเษก แขวงดินแดง

เขตดินแดง กรุงเทพฯ 10400

โทรศัพท์ : 02-009-9000 โทรสาร : 02-009-9991

Website: http://www.tsd.co.th

ผู้สอบบัญชี บริษัท สำนักงาน อีวาย จำกัด

193/136-137 ชั้น 33 อาคารเลครัชดา ถนนรัชดาภิเษกตัดใหม่ กรุงเทพมหานคร 10110

โทรศัพท์ 02-264-0777 และ 02-661-9190

โทรสาร 02-264-0789-90 และ 02-661-9192